title: Pljos

text: Kaupungin on perustanut Moskovan suuriruhtinas Vasili II suojamaan Kostromaa ja Moskovaa tataarien hyökkäyksiltä. Šolonka-joen suuhun rakennettiin puinen linnoitus, josta on säilynyt maavallien jäänteitä. Sen ympärille syntyi kolme esikaupunkia. 1600–1700-luvuilla kaupunki oli huomattava pellava- ja kangaskaupan keskus. Vuonna 1778 siitä tuli Kostroman lääniin kuulunut kihlakuntakaupunki, mutta myöhemmin se menetti hallinnolliset tehtävänsä.


title: Pljos

text:
1800-luvun lopulla Pljosin talous taantui rautateiden rakentamisen ja Volgan liikenteen vähenemisen takia. Luonnonkauniin ympäristönsä ansiosta siitä tuli sivistyneistön suosima huvilakaupunki, jossa mm. taidemaalari Isaak Levitan asui ja työskenteli vuosina 1888–1889.
Volgan rannan kukkuloilla on useita vanhoja kirkkoja: 1600–1700-lukujen vaihteessa rakennettu Neitsyt Marian taivaaseen astumisen katedraali, Pietari-Paavalin kirkko (1841), klassistiset Kolminaisuuden kirkot (1808 ja 1828). Kaupungin pohjoislaidalla sijaitsevat myöhäisklassistinen Kristuksen kirkastumisen kirkko (1849) ja klassistinen Varvaran kirkko (1821). Rantakaupungin keskus on kauppatori, jolla sijaitsevat klassistinen Ylösnousemuksen kirkko (1817), 1800-luvun alun kauppahallit ja paloasema. Kaupungissa on säilynyt runsaasti 1700–1800-luvun vaihteen kaksikerroksisia kauppiastaloja. Arkkitehtuuriltaan erikoinen on 1900-luvun alussa rakennettu jugendtyylinen Pavlovin huvila. Kahden kilometrin päässä kaupungista Spas-Bereznikin eli Prudskojen kylässä on vuonna 1682 rakennettu Kristuksen kirkko.


title: Pljos

text: Nykyään Pljos on suojeltu museoalue ja suosittu matkailukohde. Taidegalleriassa ja Isaak Levitanin kotimuseossa on seudulla työskennelleiden maisemamaalarien teoksia. Kaupungin lähellä sijaitsee Fjodor Šaljapinin entinen huvila.


title: In Search of Truth

text: In Search of Truth on ruotsalaisen progressiivista metallia soittavan yhtyeen Evergreyn vuonna 2001 julkaistu kolmas studioalbumi.


title: Nauhavuokkokala

text: Nauhavuokkokala "(Amphiprion sandaracinos)" on koralliriuttojen pyöreämuotoinen kala, jota pidetään myös meriakvaarioissa.


title: Nauhavuokkokala

text: Nauhavuokkokalan värit ovat samat, mutta kuviointi erilainen kuin muilla vuokkokalalajeilla: oranssilla pohjalla oleva valkoinen raita kulkee pitkin kalan selkärankaa kuononkärjestä pyrstön tyveen. Se voi kasvaa 14 cm pitkäksi.


title: Nauhavuokkokala

text: Nauhavuokkokalat ovat kotoisin Tyyneltä valtameren länsiosista.


title: Nauhavuokkokala

text: Nauhavuokkokalanaaraat voivat olla aggressiivisia lajitovereitaan ja muita vuokkokaloja kohtaan.


title: Charles Gald Sibley

text: Charles Gald Sibley (7. elokuuta 1917 Fresno, Kalifornia – 12. huhtikuuta 1998 Santa Rosa, Kalifornia) oli yhdysvaltalainen lintutieteilijä ja molekyylibiologi.


title: Charles Gald Sibley

text: Sibley opiskeli Kalifornian yliopistossa Berkeleyssä, jossa hän väitteli filosofian tohtoriksi vuonna 1948. Sibley matkusti paljon ja teki kenttätutkimuksia Meksikossa (1939 ja 1941), Salomonsaarilla, Bismarckinsaarilla, Papua-Uudessa-Guineassa ja Filippiineillä toisen maailmansodan aikana. Hän palveli luutnanttina Yhdysvaltain laivaston viestintä- ja lääkintähuoltojoukoissa. Sodan aikana hänen tukikohtanaan oli pitkään Emirau Island, joka on nykyisin osa Papua-Uuden-Guinean Uuden-Irlannin provinssia.


title: Charles Gald Sibley

text: Vuosina 1948-1949 Sibley toimi Kansasin yliopiston eläintieteen opettajana ja lintuosaston kuraattorina. 1949–1953 hän oli San Josén valtionkoulun eläintieteen apulaisprofessori. 1953–1965 Sibley työskenteli Cornellin yliopistossa, ensin eläintieteen apulaisprofessorina, sitten professorina ja myöhemmin ornitologisen laboratorion johtajana. 1965–1986 hän oli Yalen yliopiston biologian professorina ja Peabody Museumin lintuosaston kuraattorina. 1986–1992 Sibley toimi San Franciscon valtionyliopiston dekaanina, ja vuodesta 1993 kuolemaansa saakka Santa Rosassa toimivan Sonoman valtionyliopiston avustavana biologian professorina.


title: Charles Gald Sibley

text: Sibley tutki lintujen luokittelua ja kehitti alan molekyylibiologista tutkimusta. Vuonna 1986 Sibley valittiin Kansallisen tiedeakatemian jäseneksi ja 1986–1990 hän toimi 20. Kansainvälisen lintutieteen kongressin puheenjohtajana. Hänen pääteoksiaan olivat "Phylogeny and Classification of Birds" (1991), yhdessä Jon Edward Ahlquistin kanssa, ja "A world checklist of birds" (New Haven: Yale University Press, 1993), yhdessä Monroen kanssa. Sibleyn luokittelua käyttää muun muassa American Ornithologists' Union (AOU). Sibley toimi AOU:n puheenjohtajana 1986–1988.


title: Charles Gald Sibley

text: Charles Sibleyn puoliso oli Frances Louise Kelly ja heillä oli kolme tytärtä: Barbara Susanne, Dorothy Ellen ja Carol Nadine.


title: Charles Gald Sibley

text: Sibley nimesi linnuista lännenloistopipilon ("Pipilo maculatus") alalajit "oaxacae", "orientalis" ja "vulcanorum".


title: Moisei Uritski

text: Moisei Solomonovitš Uritski (; 1873 – 30. elokuuta 1918) oli venäläinen vallankumouksellinen.


title: Moisei Uritski

text: Uritski syntyi Kiovan läänin Tšerkasyssa juutalaisen kauppiaan perheeseen. Vuonna 1897 hän valmistui Kiovan yliopiston juridisesta tiedekunnasta.


title: Moisei Uritski

text: Vallankumoukselliseen liikkeeseen Uritski liittyi 1890-luvun alussa. Vuonna 1898 hänestä tuli Venäjän sosiaalidemokraattisen työväenpuolueen jäsen. Vuonna 1899 Uritski karkotettiin Jakutiaan. Vuoden 1903 jälkeen hänestä tuli menševikki. Vuoden 1905 vallankumoukseen hän osallistui Pietarissa ja Krasnojarskissa. Vuonna 1906 karkotettiin Vologdaan ja myöhemmin Arkangelin lääniin. Vuonna 1914 muutti ulkomaille.


title: Moisei Uritski

text: Helmikuun vallankumouksen jälkeen Uritski palasi Venäjälle ja liittyi bolševikkipuolueeseen. Elokuussa 1917 hänet valittiin puolueen keskuskomitean jäseneksi ja maaliskuussa 1918 keskuskomitean kandidaattijäseneksi. Uritski oli yksi lokakuun vallankumouksen johtajista. Sen jälkeen hän toimi ulkoministeriön ja perustuslakia säätävän kokouksen järjestämiskomitean komissaarina. Helmikuussa 1918 Uritski nimitettiin Pietarin vallankumouksen puolustuskomitean jäseneksi. Maaliskuussa hänestä tuli Pietarin tšekan puheenjohtaja.


title: Moisei Uritski

text: 30. elokuuta 1918 juutalainen kansansosialistipuolueen kannattaja Leonid Kannegiser ampui Uritskin Pietarin sisäasiain kansankomissariaatin rakennuksen aulassa. Hänet on haudattu Pietarin Mars-kentälle. Neuvostoliitossa Uritskin mukaan nimettiin asutuskeskuksia, katuja ja muita kohteita.


title: Saint Dominic’s International School

text: Saint Dominic's International School on Portugalissa sijaitseva kansainvälinen koulu. Kolme irlantilaista sisarta perustivat St. Dominic's -koulun vuonna 1975. Vuonna 2008 koulu myytiin portugalilaiselle Veritas Educatio -ryhmälle, jonka omistaa viisi portugalilaista liikemiestä. Koulu sijaitse Portugalin Cascaisin São Domingos de Ranassa, lähellä Lissabonia.


title: Saint Dominic’s International School

text: Koulu on yksityiskoulu 3–18-vuotiaille oppilaille. Koulun opetuskieli on englanti ja siellä opiskellaan International Baccalaureate -ohjelman mukaisesti. Koulussa on myös muutamia suomalaisia oppilaita.


title: Saint Dominic’s International School

text: Koulun lehti Signaduo ilmestyy joka kuukausi.


title: Robinson Stévenin

text: Louis-Robinson Stévenin (s. 1. maaliskuuta 1981 Lons-le-Saunier, Jura, Ranska) on ranskalainen näyttelijä. Hänet tunnetaan muun muassa elokuvista "La Révolte des enfants" (1992), "Vaarallista seuraa" (1999), "Bad Genres" (2001), "Little Lili" (2003), "His Brother" (2003), "Transe" (2006), "Actresses" (2007) ja "Welcome Home" (2008).


title: V. Volodarski

text: V. Volodarski (, oikealta nimeltään Moisei Markovitš Goldstein, ; 1891 – 20. kesäkuuta 1918) oli venäläinen vallankumouksellinen.


title: V. Volodarski

text: Volodarski syntyi nykyisen Ukrainan Hmelnytskyin alueen Ostropolin kylässä juutalaisen käsityöläisen perheeseen. Vuonna 1905 hän liittyi sosiaalidemokraattiseen juutalaisjärjestöön Bundiin ja myöhemmin osallistui menševikkien toimintaan. Vuonna 1911 karkotettiin Arkangelin lääniin ja vuonna 1913 muutti Yhdysvaltoihin. Ensimmäisen maailmansodan aikana julkaisi "Novyi Mir" -nimistä lehteä yhdessä Trotskin ja Buharinin kanssa.


title: V. Volodarski

text: Helmikuun vallankumouksen jälkeen Volodarski palasi Venäjälle ja liittyi bolševikkipuolueeseen. Hän toimi puolueen Pietarin komitean ja Pietarin neuvoston puhemiehistön jäsenenä sekä osallistui aktiivisesti lokakuun vallankumoukseen. Sen jälkeen hän toimi lehdistö-, propaganda- ja agitaatiokomissaarina sekä Pietarin "Krasnaja gazeta" -lehden toimittajana. Volodarski osallistui neuvostojen 2.–4. edustajakoukseen ja valittiin yleisvenäläisen toimeenpanevan keskuskomitean jäseneksi. 20.6.1918 sosialistivallankumouksellinen Grigori Semjonov ampui hänet matkalla joukkokoukseen.


title: V. Volodarski

text: Volodarski on haudattu Pietarin Mars-kentälle. Neuvostoliitossa hänen mukaansa nimettiin asutuskeskuksia, katuja ja muita kohteita.


title: Viledin piiri

text: Viledin piiri () on paikallinen itsehallintoalue Arkangelin alueella Venäjällä. Alueen kaakkoisosassa Kirovin alueen ja Komin tasavallan rajalla sijaitsevan piirin pinta-ala on 6 300 neliökilometriä.


title: Viledin piiri

text: Seudun halki virtaa Vytšegdaan laskeva Viledjoki (). Sen mukaan on nimetty Vorkutaan johtavan radan rautatieasema ja sen ympärille muodostunut kylä ja koko vuonna 1924 perustettu piiri. Piirissä asui vuonna 2010 yhteensä 11 158 henkeä.


title: Viledin piiri

text: Kunnallispiirin hallinnollinen keskus on Iljinsko-Podomskojen kylä (3 682 as.). Piiriin kuuluu 6 maalaiskuntaa:


title: Viledin piiri

text: Viledin rautatieasemalta on yhteys lähikaupunkeihin: Kotlasiin lounaassa ja Mikuniin koillisessa. Talouden perustan muodostaa metsätalous; 70 % piirin pinta-alasta on metsää. Maatalous on keskittynyt maidon tuotantoon. Iljinsko-Podomskojessa toimii kotiseutumuseo ja perinnekulttuurin keskus.


title: Orion Samuelson

text: Orion Samuelson on yhdysvaltalainen radio- ja televisiotoimittaja, joka tunnetaan maatalousaiheisista lähetyksistään. Radiossa hänen toimittamansa päivittäinen "National Farm Report" -ohjelma on kuultavissa valtakunnallisesti 260 radioaseman kautta. Vuodesta 1975 alkaen hän tehnyt myös viikoittaista televisio-ohjelmaa "U.S. Farm Report", jota esittää 190 televisioasemaa Keskilännen alueella.


title: Orion Samuelson

text: Orion Samuelson nimettiin Radio Hall of Fameen vuonna 2003.


title: Lapinjärven kunnanvaltuusto

text: Lapinjärven kunnanvaltuusto () on Lapinjärven korkein päättävä elin. Lapinjärven kunnanvaltuustoon valitaan 21 valtuutettua.


title: Marja Krons

text: Marja Krons on helsinkiläinen vapaa kirjoittaja ja tuottaja. Hän on toiminut Suomen Lehtiyhtymän Aromi-lehden päätoimittajana ja kirjoittanut artikkeleita, reportaaseja ja kolumneja sanoma- ja aikakauslehtiin sekä tehnyt radio- ja tv-työtä vuodesta 1967 alkaen. TS-talousliitteen kolumnistina ja alihankkijana hän toimi 2002-2011.


title: Marja Krons

text: Krons on koulutukseltaan ekonomi, kauppatieteen maisteri, humanististen tieteiden kandidaatti ja suurtalouskokki. Hän on saanut Rotissöörien Dame de la Chaine -arvonimen 1994. Kirjoittajana Kronsin painopistealueita ovat ruoka, ravitsemus, terveys, elämäntaito, hyvinvointi, kuluttajakysymykset ja kodin talous. Kronsin puoliso on professori Veijo Kauppinen, yksi tyttäristä oopperalaulaja Sofia Kallio.


title: Marja Krons

text: Krons on Suomen tietokirjailijat ry:n jäsen vuodesta 1992.


title: Mike Smith (jääkiekkoilija)

text: Mike Smith (s. 22. maaliskuuta 1982 Kingston, Ontario, Kanada) on kanadalainen jääkiekkomaalivahti. Hän pelaa tällä hetkellä NHL-seura Calgary Flamesissa. Hän on olympiavoittaja vuodelta 2014 ja maailmanmestari 2015.


title: Mike Smith (jääkiekkoilija)

text: Smith aloitti jääkiekon kotikaupunkinsa joukkuessa OJHL-junnuliigassa. Vuonna 1999 hän liittyi OHL-juniorisarjassa pelaavaan Kingston Frontenacsiin, mistä hän siirtyi seuraavana vuonna Sudbury Wolvesiin. Kausi oli kohtalainen menestys ja kauden jälkeen kesällä järjestetyssä NHL:n Dallas Stars varasi hänet, joskin varsin alhaisella numerolla 161. Smith jatkoi tämän jälkeen vielä kauden 2001–2002 Sudbury Wolvesissa.


title: Mike Smith (jääkiekkoilija)

text: Smith siirtyi ammattilaiseksi tehtyään sopimuksen Dallasin kanssa vuonna 2002. Aluksi hän siirtyi Dallasin farmijoukkueen Utah Grizzliesin farmiin ECHL-seura Lexington Men O'Wariin, ja pelasi koko kauden vaihdellen ECHL:n ja AHL:n välillä. Smith vakiinnutti paikkansa AHL-liigassa, ja Dallasin farmijoukkueen vaihtuessa hän pelasi Grizzliesissä, Houston Aerosissa ja Iowa Starsissa kauteen 2005–2006 saakka.


title: Mike Smith (jääkiekkoilija)

text: Smith loukkasi olkapäänsä keväällä 2006, mikä lopetti hänen kautensa ja hänet piti leikata. Toivuttuaan hän pääsi osallistumaan Dallasin kauden alun harjoitusleirillä ja hänet nostettiin ensimmäistä joukkueeseen kaudeksi , sillä Dallas tarvitsi Marty Turcon taakse varamaalivahtia. Tulokaskaudellaan Smith sai pelata 23 ottelussa ja hänet valittiin . Kauden aikana hän sai 160 km/h nopeudella tulleen lyöntilaukauksen päähänsä ja joutui olemaan hetken sivussa aivotärähdyksen takia.


title: Mike Smith (jääkiekkoilija)

text: Kaudella Smith jatkoi Turcon kakkosmaalivahtina, mutta pelaajakauppojen takarajalla hänet myytiin isossa kaupassa Jussi Jokisen ja Jeff Halpernin kanssa Tampa Bay Lightningiin vaihdossa Brad Richardsiin ja Johan Holmqvistiin. Tampa Bayssa Smithistä tuli joukkueen selvä ykkösmaalivahti. Kaudella hän ehti pelata joukkueen maalilla 41 ottelua, kunnes sai jälleen aivotärähdyksen ja joutui olemaan loppukauden poissa.


title: Mike Smith (jääkiekkoilija)

text: Kaudella Smith pelasi 42 ottelussa ja Tampa Bayn toinen maalivahti Antero Niittymäki 49 ottelussa. Smith oli kauden aikana sivussa kuudesta ottelusta niskavamman vuoksi. Kaudella hän oli joukkueensa maalivahdeista vasta kolmanneksi eniten otteluita pelannut Dwayne Rolosonin ja Dan Ellisin jälkeen. Joulukuun 2010 ja tammikuun 2011 välillä hän oli sivussa polvivamman vuoksi, minkä jälkeen lähetettiin helmikuussa 2011 AHL:n Norfolk Admiralsiin. Hän pelasi Norfolkissa viisi ottelua ennen kutsua takaisin NHL:ään. Myöhemmin kauden aikana hän pelasi uransa ensimmäiset ottelut NHL:n pudotuspeleissä, joissa oli tuolloin joukkueensa kakkosmaalivahti.


title: Mike Smith (jääkiekkoilija)

text: Heinäkuussa 2011, sopimuksensa Tampa Bay Lightningin kanssa päätyttyä, Smith siirtyi Phoenix Coyotesiin kaksivuotisella kahden miljoonan dollarin sopimuksella. Smith teki 3. huhtikuuta 2012 uuden ennätyksen ollen eniten torjuntoja yhdessä nollapelissä ottanut maalivahti. Hän pysäytti 54 laukausta Columbus Blue Jacketsia vastaan. Ben Scrivens rikkoi hänen ennätyksensä 29. tammikuuta 2014 torjumalla 59 laukausta. Ensimmäisellä kaudellaan Coyotesissa Smith torjui joukkueelle 38 voittoa. Smith sijoittui viidenneksi äänestyksessä parhaalle maalivahdille annettavan Vezina Trophyn voittajasta.


title: Mike Smith (jääkiekkoilija)

text: Vuoden 2012 pudotuspeleissä Smith johdatti Coyotesin ensimmäisen kerran pudotuspelisarjan voittajaksi vuoden 1987 jälkeen, kun joukkue voitti Chicago Blackhawksin 4–2. Smith ja Coyotes etenivät läntisen konferenssin semifinaaleihin voittaen Nashville Predatorsin 4–1. Coyotes kohtasi tulevan Stanley Cup -mestarin Los Angeles Kingsin, jolle hävisi voitoin 4–1.


title: Mike Smith (jääkiekkoilija)

text: 5. heinäkuuta 2013 Smith ja Coyotes solmivat kuuden vuoden mittaisen ja 34 miljoonan dollarin arvoisen jatkosopimuksen.


title: Mike Smith (jääkiekkoilija)

text: 19. lokakuuta 2013 Smithistä tuli seitsemäs NHL-maalivahti, joka onnistuu laukomaan kiekon maaliin. Hän osui 0.1 sekuntia ennen Detroit Red Wingsiä vastaan pelatun pelin loppua.


title: Mike Smith (jääkiekkoilija)

text: Vuonna 2017 Smith kaupattiin Calgary Flamesiin.


title: Mike Smith (jääkiekkoilija)

text: Smith pelasi neljä ottelua MM-kilpailuissa 2013 torjuntaprosentilla 94,4. Hän kuului olympiakultaa voittaneeseen Kanadan joukkueeseen Sotšissa 2014, muttei päässyt pelaamaan. Hän voitti maailmanmestaruuden Tšekissä 2015. Hän pelasi kisoissa kahdeksan ottelua torjuntaprosentilla 93,0.


title: Saurus (yhtye)

text: Saurus on espoolainen rap-yhtye. Yhtyeen muodostavat tuottaja Pik3 (lausutaan: "Pike", oik. Pirkka Räisänen) ja MC Kesken (oik. Mikko Kuuluvainen). Saurus levyttää nykyään Monsp Recordsille.


title: Saurus (yhtye)

text: Sauruksen ensimmäinen albumi, "Shelley Duvallin silmät", julkaistiin Lyhtyjä -levy-yhtiön kautta vuonna 2003 ja toinen albumi "400 000" vuonna 2005 sekin Lyhtyjä -levy-yhtiön kautta. Tämän jälkeen Saurus teki levytyssopimuksen The Funkiest -levykaupan alaisuudessa toimivan Fjuu Recordsin kanssa ja julkaisi kolmannen albuminsa, "Son dynyy", vuonna 2007. Yhtyeen neljäs albumi, "Neon Saurus", julkaistiin toukokuussa 2009 tällä kertaa Karma Musiikin kautta. Albumilta julkaistiin singlenä kappale "Uuteen maailmaan" ja siitä julkaistiin myös musiikkivideo. Sauruksen viides albumi "Elossa" julkaistiin marraskuussa 2011. Se kulki aluksi työnimellä "Graindiapinat" ja se piti alun perin julkaista jo vuonna 2010 Karma Musiikin kautta. Albumin julkaisu myöhästyi kuitenkin yli vuodella ja se julkaistiin lopulta Monsp Recordsin kautta, Karma Musiikin sijaan. Albumilta julkaistiin singlenä kappale "Bailataa" kesällä 2010 ja siltä julkaistiin kaksi musiikkivideota kappaleista "Pois edestä" ja "Välillä: Kruuna". Kumpikin musiikkivideo julkaistiin syksyllä 2011.


title: Saurus (yhtye)

text: Pike tekee nykyään omaa musiikkia Suomenlinnan studiossa, missä hän myös äänittää ja miksaa tunnettujen artistien biisejä.


title: Thorsten Renvall

text: Claes Thorsten Gustaf Renvall (aik. Renwall) (13. maaliskuuta 1868 Turku – 5. marraskuuta 1927) oli vanhaan suomalaiseen sivistyssukuun kuulunut biologi, lintutieteilijä ja itsenäisyysmies.


title: Thorsten Renvall

text: Renvallin isä oli tuomiorovasti, sittemmin arkkipiispa Torsten Thure Renvall ja äiti Renvallin toinen vaimo Amanda Sofia Limnell (1837–1915). Hänen veljensä oli kansanedustaja Heikki Gabriel Renvall. Renvall avioitui kahdesti. Ensimmäisessä avioliitossaan ruotsalaisen vapaaherrattaren Harriet Clara von Platenin kanssa kanssa hänellä oli kolme lasta. Myöhemmin hän oli naimisissa Anna Agneta Karlssonin kanssa.


title: Thorsten Renvall

text: Renvall rakennutti Sääksmäkeen, keskiaikaisen kivikirkon naapuriin, mustan kansallisromanttisen "Harjula"-nimisen hirsihuvilan, joka valmistui kesällä 1913. Huvilan todennäköisesti suunnitteli hänen ystävänsä ja koulutoverinsa Lars Sonck. Renvallin huvila, nykyinen "Tervapääsky", on kesäisin heinäkuussa avoinna puutarhakahvilana vierailijoille.


title: Thorsten Renvall

text: Renvall valmistui ylioppilaaksi Turusta 1888, filosofian kandidaatiksi Helsingin yliopistosta 1893 ja väitteli filosofian tohtoriksi Helsingin yliopistosta 1911. Hän opiskeli myös Uppsalassa ja keräsi kasveja muun muassa Egyptissä. Hän teki elämäntyönsä aluksi Käkisalmessa ja sittemmin pääasiallisesti Turussa suomalaisen ja myöhemmin ruotsalaisen lyseon luonnonhistorian kollegana. Viimeksi hän toimi Helsingin ruotsalaisen lyseon lehtorina vuoteen 1927 saakka.


title: Thorsten Renvall

text:
Suomen sisällissotaan Renvall osallistui Uudenkaupungin suojeluskunnan mukana kevättalvella 1918 Ahvenanmaalla. Monimutkaisesta Ahvenanmaan tilanteesta hän on kirjoittanut muistelmat "Skuggornas bok" ja "Nya blad tilla skuggornas bok".
Kesällä 1918 hän toimi ensimmäisen Petsamoon suuntautuneen vapaaehtoisten sotaretken johtajana ja rajavartioston komendanttina. Hänen adjutanttinaan toimi tuolloin taiteilija Jalmari Ruokokoski.


title: Thorsten Renvall

text: Renvall julkaisi runsaasti 1890-luvulta lähtien sekä suomeksi että ruotsiksi, mm "Suomen retkeilyfauna"n (1915, 2. painos 1929). Renvall oli aktiivinen itsenäisyysmies, poleeminen lehtikirjoittaja ja yhteiskunnallinen vaikuttaja veljensä tavoin, sekä Turun eläinsuojeluyhdistyksen ja Turun Sanomien perustajia. Hän oli myös luonnonsuojelun, erityisesti lintujen suojelun, uranuurtajia Suomessa.


title: Thorsten Renvall

text: Timo Vuorisalo ja Juha Tiainen kirjoittavat Renvallin merkityksestä lintutieteilijänä: "Valtakunnallisesti tunnetuimmaksi turkulaiseksi ornitologiksi nousi 1800-luvun lopulla lehtori, filosofian tohtori Thorsten Renvall. R:n ansiot eivät liity niinkään lintututkimuksiin kuin lintutietouden popularisointiin. Tunnetuimpia ovat hänen retkeilyoppaansa Suomalainen retkeily-fauna ja sen uusintalaitokset. Nämä ovat edelleen poikkeuksellisia suomalaisten kenttäoppaiden joukossa siksi, että lajien tunnistamiseen opastetaan niissä elinympäristön ja värityksen yleiskuvan perusteella. R:n kirjoitustyyli on värikästä ja eloisaa, mihin luultavasti perustuu myös hänen kirjojensa suosio".


title: Palonen (Utajärvi)

text: Palonen eli Palosenjärvi on pienehkö järvi Utajärvellä. Järvi sijaitsee Sanginkylässä seututie 836:n vieressä, seututie 837:n risteyksestä hieman yli kilometri Ylikiiminkiin päin.


title: Palonen (Utajärvi)

text: Järven laskujoki on pohjoiseen menevä puro Palosenoja, joka laskee Peuraojan kautta Kiiminginjokeen. Palosenojaan yhtyy järven lähellä Mustalammesta lähtevä Mustanoja. Järveen ei laske ojia tai jokea, vaan se saanee vetensä ympäröiviltä soilta.


title: Palonen (Utajärvi)

text: Palonen on matala ja tummavetinen järvi, jossa kasvaa paikoin ulpukkaa. Kaloja ovat hauki, ahven, särki, lahna ja kiiski. Järven rannalla on kaksi asuinpaikkaa, pohjoisen puolella Pesälä, joka mainitaan perustetun kruununmetsätorppana vuonna 1863 ja on yhä asuttu, sekä nyttemmin autio lounaisrannan Aho, vuonna 1880 alun perin tien toiselle puolelle mäkituvaksi rakennettu talo. Järven länsirannan lähettyvillä on nyttemmin myös pari kesämökkiä. Järven rannat ovat pääosin suota tai rämettä, joista laajin on itäpuolinen Aittosaarensuo, mutta lähelle etelärantaa ulottuu korkeahko Piltonkangas. Sen itäreunaa järvelle tulee Ollilan talon takaa seututieltä 837 polku.


title: Puolan kunnat

text: Puolan kunnat (, monikossa "gminy") ovat Puolan julkishallinnon itsehallinnollisia perusyksiköitä. Puolan aluehallinto on kolmiportainen: ylimpänä hierarkiassa ovat voivodikunnat (läänit), jotka jakautuvat piirikuntiin, jotka puolestaan koostuvat kunnista. Kuntajako otettiin käyttöön vuonna 1975, jolloin "gminat" syrjäyttivät lopullisesti pienempikokoiset "gromadat". Vuoden 2007 alussa Puolassa oli 2 478 kuntaa.


title: Korppoon kirkko

text: Korppoon kirkko, jota on myös kutsuttu "Pyhän Mikaelin kirkoksi", koska se on pyhitetty Arkkienkeli Mikaelille, sijaitsee Korppoon kirkonkylässä Paraisten kaupungissa Varsinais-Suomen maakunnassa. Kivikirkko on rakennettu 1430- tai 1440-luvulla.


title: Korppoon kirkko

text: Vain harvoissa Suomen kirkoissa on keskiaikainen kuori ja kuorirakennuksen esiintyminen osoittaa kirkon korkeaa ikää. Korppoon kirkko on yksi näistä seitsemästä, muut ovat Hammarlandin kirkko, Finströmin kirkko, Nousiaisten kirkko, Turun tuomiokirkko, Naantalin kirkko ja Rauman kirkko. Korppoon kirkossa on myös keskiaikainen torni, jota on mahdollisesti käytetty puolustustornina, eli sitä ei rakennettu kelloja varten, vaan toimi linnoituksena, jonne paettiin levottomina aikoina. Kirkontornissa ovi itse kirkon muurissa korkealla pohjoisseinällä; näin yritettiin tehdä tornista niin hankalapääsyinen kuin mahdollista. Kuitenkin nykyään torniin pääsee myös kirkon sisältä. Tornin ikkuna-aukot ovat myös ulkoseinältä hyvin kapeita, mutta levenevät nopeasti sisäänpäin, niin että jousimies saattoi ampua eri suuntiin ja samalla olla itse hyvin suojassa. Samalla korkeudella mainitun oven kanssa tornia kiertää joukko reikiä, jotka ovat ehkä toimineet ulkonevien palkkien kiinnityksinä tarjoten kulkureitin. Järjestäytyneempien ja rauhallisempien aikojen saapuessa tornia ei enää tarvittu puolustustarkoituksiin, vaan se sai sen sijaan kenties toimia papin asuntona, sillä korkealla tornissa on suuri takka muurattuna tornin kulmaan ja varustettuna kivilattialla ja kahdella putkella, joista savu pääsi ulos. On huomattava, että ei voida varmuudella sanoa, käytettiinkö tornia tosiaankin puolustukseen vai ovatko kaikki nämä järjestelyt vain puolustuskirkkojen kopiointia. Voidaan ajatella, että Korppoo oli keskellä Ruotsin ja Suomen välistä purjehdusreittiä, kaikki suuret kuljetukset tapahtuivat vesitse ja levottomina aikoina vihollisen hyökkäystä voitiin aina odottaa.


title: Korppoon kirkko

text: Kun kirkkoa restauroitiin vuosina 1952-53, esiin tuli suuri määrä keskiaikaisia seinämaalauksia, jotka oli ylimaalattu 1600-luvulla. Nämä ovat luonteeltaan hyvin yksinkertaisia ja niiden katsotaan olevan kotimaisten taiteilijoiden tekoa 1400-luvun jälkipuoliskolla, sillä sisäkatto holvattiin 1400-luvulla. Pyhimys- ja faabelihahmojen vieressä on myös useita aluksia, ns. koggeja.


title: Korppoon kirkko

text: Kustaa Vaasan toimeenpaneman keskiaikaisten kirkkoaarteiden takavarikoinnin yhteydessä Korppoon kirkko menetti Ruotsin valtiolle:


title: Korppoon kirkko

text:
1) Kalkki ja pateeni, kultaamattomat.
2) Öylättirasia, kultaamaton.
3) ""Pieni hopealusikka"", luultavasti käytetty ehtoollislusikkana.
4) Hopeinen monstranssi, kullattu.
5) Kuparinen monstranssi, kullattu.
6) Risti, kultaamaton.
7) Neula, luultavasti viitan pidike tai vastaava.


title: Korppoon kirkko

text: Kirkolle kuuluu on myös Suomen vanhin puuveistos, "Korppoon madonna", joka on valmistettu Reininmaalla noin vuonna 1225, mutta nykyään sitä säilytetään Kansallismuseossa Helsingissä.


title: Korppoon kirkko

text: Takavarikoista huolimatta kirkossa on nykyään runsaasti keskiaikaista esineistöä, kuten useita puuveistoksia, mm. seuraavat:


title: Korppoon kirkko

text:
1) Madonna ja lapsi (tehty noin 1400 Reininmaalla)
2) Alexandrian Katariina
3) Pyhä Olof
4) Pyhä Göran
5) Krusifiksi
6) Arkkienkeli Mikael
7) Alttarikaapin 15 veistosta (itse kaappi rakennettiin 1950-luvulla).


title: Korppoon kirkko

text: Kirkon ehkä arvokkain esine on kuitenkin kirkon kuorin ja runkohuoneen välillä oleva "kuorilehteri" 1400-luvulta. Keskiajalla se toimi saarnastuolina. Hyvin harva kuorilehteri on säilynyt, Korppoon kirkossa oleva on Suomen ainoa.


title: Korppoon kirkko

text: Muista esineistä huomattakoon mm. etelän puolelle sijoitettu saarnastuoli vuodelta 1646. Samalta ajanjaksolta ovat peräisin kirkon penkit. Urut rakensi "A. Thulé" Kangasalta vuonna 1870, viimeksi restauroitu 1975. Vuonna 1792 maalasi Gabriel Gotthard Sveidel vanhimman ja suurimman alttaritaulun nimeltä "Ehtoollisen asettaminen". A. ja V. Munsterhjelm tekivät vuonna 1905 nuorimman, joka esittää "Kristusta Getsemanessa".


title: Korppoon kirkko

text: Museovirasto on määritellyt Korppoon kirkon valtakunnallisesti merkittäväksi rakennetuksi kulttuuriympäristöksi.


title: MotorStorm: Pacific Rift

text: MotorStorm Pacific Rift on Evolution Studiosin kehittämä Sony Computer Entertainmentin julkaisema jatko-osa ajopelille "Motorstorm". Peli julkaistiin vuonna 2008 PlayStation 3:lle.


title: MotorStorm: Pacific Rift

text: "MotorStorm: Pacific Rift" käyttää "Motorstormin" muunneltua pelimoottoria, ja pelin idea on pitkälti sama.


title: MotorStorm: Pacific Rift

text: Peli sijoittuu Tyynenmeren saarelle, jolla on joskus asunut ihmisiä, mutta jotka luonto on sieltä karkottanut. Pelissä on 16 monireittistä karttaa, joissa on jokaiselle ajoneuvon painoluokalle omat reittinsä, kuten aiemmassakin "MotorStormissa". Pelissä on kahdeksan ajoneuvoluokkaa.


title: MotorStorm: Pacific Rift

text: Pelissä on useita eri ajoneuvoluokkia, joita ovat moottoripyörä, mönkijä, rantakirppu, ralliauto, maasturi, jeeppi, rekka ja monsteri. Jokaiseen luokkaan saa pelissä etenemällä avattua uusia ajoneuvoja ja värejä.


title: Mika Niskanen

text: Mika Niskanen (s. 24. heinäkuuta 1973 Helsinki) on suomalainen jääkiekkopuolustaja.


title: Mika Niskanen

text: Alun perin Niskanen on Jokereiden kasvatteja, mutta ei toistaiseksi ole siellä pelannut yhtään SM-liigaottelua. Hän aloitti aikuisten pelit kaudella 1994–1995 Järvenpään Haukoissa 1-divisioonassa, josta siirtyi 3 kauden jälkeen Kuopion KalPaan. Kuopiossa Niskanen pelasi yhden kauden, josta matka jatkui syksyllä 1998 Lahden Pelicansiin. Niskasen lopullinen läpilyönti jääkiekkoilijana tapahtui juuri Lahdessa Pelicansin noustua SM-liigaan keväällä 1999. Lahdessa Niskanen viihtyi kaikkiaan 4 kauden ajan siirtyen tämän jälkeen kahdeksi kaudeksi Ruotsin pääsarjajoukkue HV-71:een. Kauden 2004–2005 Niskanen aloitti Espoon Bluesissa siirtyen loppukaudesta takaisin HV-71:een. Kauden 2005–2006 Niskanen pelasi kokonaan HV-71:ssä. Seuraavan kauden 2006–2007 Niskanen aloitti HIFK:ssa siirtyen loppukaudesta taas Ruotsiin, tällä kertaa Timrån riveihin. Kaudella 2007–2008 Niskanen edusti HV-71:tä, Tampereen Ilvestä ja Ruotsin 1-divisioonan (kolmanneksi korkein taso) Örebrota.


title: Mika Niskanen

text: Niskanen on pelannut 3 A-maaottelua, joissa saanut 4 jäähyminuuttia.


title: Viking Award

text: The Viking Award on vuosittain parhaalle Pohjois-Amerikassa pelaavalle ruotsalaiselle jääkiekkoilijalle myönnettävä palkinto. Pelaajat valitsevat itse voittajan keskuudestaan.


title: Viking Award

text: Useimmin palkinnon on voittanut Mats Sundin, neljästi.


title: Tractor pulling

text: Tractor pulling eli suomalaisittain traktoriveto, on moottoriurheilulaji, jossa traktori tai muu vetoajoneuvo vetää maaradalla mahdollisimman pitkän matkan jarruvaunua, jonka kuormitus kasvaa vetomatkan edetessä. Rata on 130 metriä pitkä (turva-alue mukaan luettuna) ja 10 metriä leveä. Full pull eli täysi veto saavutetaan, kun traktori on vetänyt jarruvaunua vähintään 100 metriä. Full pullin vetäneet menevät finaaliin eli pull offiin, joka ajetaan alkukisaa raskaammilla vaunun asetuksilla. Pull-offissa pisimmälle vetänyt on luokan voittaja.


title: Tractor pulling

text: Lajin ensimmäiset kilpailut, joista tulokset ovat säilyneet, järjestettiin Yhdysvalloissa vuonna 1929. Näissä ensimmäisissä kilpailuissa matka oli 10 metriä, ja usein traktorit hajosivat ennen täyttä matkaa. Lajin suosio Yhdysvalloissa kasvoi vasta 1950- ja 1960-luvuilla, mutta lajin säännöt vaihtelivat osavaltioiden välillä. Vuonna 1969 perustettiin yhdistys, National Tractor Pullers Association (NTPA), jonka avulla saatiin sovittua yhteiset säännöt. Australiassa pidettiin ensimmäiset Tractor Pull -kilpailut vuonna 1976.


title: Tractor pulling

text: Suomeen laji tuli vuonna 1985. Ensimmäiset SM-Kisat järjestettiin Myrskylässä. Suomen ehkä tunnetuimpia traktorivedon joukkueita ovat Herlevi Pulling Team ja Mad Max Pulling Team. Ensimmäisen Euroopan mestaruuden voitti pohjoismaihin Mikko Perä 4 400 kg Super Stock luokassa Ranskan Bernayssa vuonna 1992.


title: Tractor pulling

text: Vuoden 2018 SM-osakilpailupaikkoja ovat Alahärmä, Honkajoki, Piikkiö, Haapajärvi, Lievestuore, Tyrnävä, Lappeenranta ja Kalajoki.


title: Tractor pulling

text: Vakiotraktorit, eli Farmi-luokka. Neljässä eri painoluokassa: 2,5; 3,5; 6,0 ja 8,0 tonnia. Kuten nimikin jo kertoo, ovat luokan traktorit miltei vakiokoneita. Säännöt rajaavat muutokset pieniksi, ja tästä syystä luokka tarjoaa edullisen lähtöpohjan pulling-harrastukselle.


title: Tractor pulling

text: Super Farmi -luokka on uusin luokka pullingissa. Luokka sijoittuu harrastajakustannuksiltaan farmi-luokan ja Pro Stockin välimaastoon. Super farmeissa virittäminen ja moottorin vaihtaminen on sallittua, mutta kierrosrajoituksen ansiosta kustannukset lajin harrastamiselle ovat kohtuulliset. Super Farmissa ajetaan kahdessa painoluokassa: 3-tonniset (enintään 4 sylinteriä ja iskutilavuus 5,5 litraa) sekä 4,5-tonniset (enintään 6 sylinteriä ja 8,3 litraa).


title: Tractor pulling

text: Pro Stock -luokassa säännöt sallivat Farmi ja Super Farmi -luokkia enemmän muutoksia traktoriin. Luokka on haastavampi kuin Farmi tai Super Farmi. Alemmista luokista kilpailija voi siirtyä haluamaansa luokkaan, mutta Pro Stock -luokka käytettävine dieselmoottoreineen on tavallisesti se luokka, johon kilpailijat siirtyvät seuraavaksi. Luokassa kilpaillaan 3,5 tonnin painoluokassa. Moottorien tehot lähentelevät huipputraktoreissa 2 000 hevosvoimaa.


title: Tractor pulling

text: Super Stock -luokka sallii alempia luokkia huomattavasti vapaamman rakentelun, ja muun muassa alkoholin käyttö polttoaineena on sallittua. Moottorin lohkon tulee olla alkuperäinen. Painoluokka on Pron tavoin 3,5 tonnia. Metanolikäyttöisten moottorien tehot ovat jopa yli 3 000 hevosvoimaa.


title: Tractor pulling

text: Modified-luokka tunnetaan siitä, että traktorit ovat varsin muunneltuja. Rakentelu on melko vapaata, mutta painoluokittain rajoitetaan moottorien lukumäärää tehopiste-taulukon mukaan. Lisäksi turvallisuusmääräykset ovat tiukat. Painoluokat ovat 950 kiloa eli Mini sekä 2,5; 3,5 ja 4,5 tonnia. Modified luokka tarjoaa ajoittain melko luoviakin rakentelu- ja muunteluratkaisuja, esimerkkinä hollantilainen 950 kilon luokan traktori, jossa on moottorina Rolls-Royce Griffon. Kyseiselle moottorille ilmoitetaan painoksi 950 kiloa. Euroopassa Modified traktoreilla ajetaan jopa 5,4 tonnin painoluokassa. Silloin moottorien yhteisteho voi olla liki 10 000 hevosvoimaa. Puolestaan 3,5 ja 4,5 tonnin luokissa käytetään yleensä viittä V8 remmiahdettua moottoria tai kolmea V12-moottoria, joissa on tehoa noin 6 000–9 000 hevosvoimaa.


title: Tractor pulling

text: Race Trucks eli Kuorma-autoluokka. Traktorin enimmäispaino on 8 500 kiloa mukaan lukien kuljettaja, öljy-, vesi-, ja polttoainetäytöt. Auton ulkoasun tulee olla sama kuin sarjavalmisteisen. Vain dieselpolttoainetta käyttävä moottori sallitaan, ja sen tulee olla peräisin sarjavalmisteisesta kuorma-autosta.


title: Tractor pulling

text: Painonsiirtolaite, jota alan normaalissa kielenkäytössä kutsutaan jarruvaunuksi tai lavetiksi, on joko yhdellä tai kahdella akselilla varustettu eräänlainen perävaunu. Sen etuosan alla on kitkalevy, johon kohdistuva paino lisääntyy tasaisesti vedon aikana. Kitkalevyn ohella jarruvaunun toinen oleellinen osa on painolaatikko, jossa on tietty määrä tietyn kokoisia valurauta- tai valurauta-betonipainoja. Tämä painolaatikko on vedon alkaessa vaunun takaosassa, jolloin sen paino kohdistuu kokonaan vaunun takapyöriin. Vaunun lähtiessä liikkeelle painolaatikko lähtee siirtymään eteenpäin lisäten kitkalevyyn kohdistuvaa painoa vähitellen. Painolaatikon siirtymisnopeutta säädellään erityisellä vaihteistolla. Euroopassa järjestettävissä kilpailuissa jarruvaunuja on kahta tyyppiä, niin sanottuja isoja vaunuja ja minijarruvaunuja. Useimmissa on moottori, jonka avulla jarruvaunu voi siirtyä takaisin lähtöpaikalle.


title: Tractor pulling

text: Ensimmäiset jarruvaunut olivat staattisia, joisa painoina oli kiviä, betonia tai toisia traktoreita. Traktorien tehon kehittyessä siirryttiin jarruvaunuihin, joiden paino lisääntyi matkan kasvaessa. Ensimmäinen versio tällaisesta vaunusta oli vaunu, jonka kyytiin hyppäsi matkan varrelta avustajia merkityille paikoilleen. Tämän jälkeen kehitettiin nykyisenkaltainen jarruvaunu.


title: Katie Price

text: Katie Price (syntymänimeltään Katrina Amy Alexandria Alexis Infield; s. 22. toukokuuta 1978 Brighton, Iso-Britannia) on brittiläinen julkisuuden henkilö. Hänet tunnettiin erityisesti uransa alkupuolella esiintymisnimellä Jordan, jonka hän kuitenkin jätti myöhemmin lopetettuaan glamourmallina toimimisen. Hän on työskennellyt myös laulajana (levytys ex-miehensä Peter Andrén kanssa) ja on muutoinkin tunnettu televisiopersoona.


title: Katie Price

text: Pricellä on myös kokemusta liike-elämän saralta. Hän on kirjoittanut novelleja, omaelämäkerrallisia teoksia, kaksi lastenkirjasarjaa ja muotikirjan. Hän on myös lanseerannut vaatemallistoja: ratsastusasusteita sekä vauvojen vaatteita. Lisäksi hänen nimellään on lanseerattu kosmetiikkatuotteita kuten kaksi hajuvettä ja hiustenhoitotuotteita.


title: Katie Price

text: Katie Price syntyi Brightonissa, Englannissa vuonna 1978. Hänen vanhempansa erosivat Katien ollessa 4-vuotias isän jätettyä perheen. Myöhemmin Katie otti sukunimekseen Price hänen äitinsä mentyä naimisiin rakennusmies Paul Pricen kanssa. Hänellä on myös isoveli Daniel ja siskopuoli Sophie Price. Hän alkoi käyttää nimeä Jordan saatuaan kuvauksissa neuvon, että Jordan olisi parempi nimi kuin hänen alkuperäinen nimensä.


title: Katie Price

text: Katie Pricen ura alkoi hänen lähetettyään kuviaan lontoolaiseen mallitoimistoon, joka – hänen yllätyksekseen – kutsui hänet kuvaukseen ja keskustelemaan urastaan. Vuosien aikana hän toimi yläosattomissa kuvissa muun muassa The Sunin kolmosaukeamalla ja otti käyttöönsä taiteilijanimen Jordan. Hänen vakiinnutettuaan uransa mallina hän ei kuitenkaan ollut tyytyväinen ulkonäköönsä vaan päätti hankkia rintaimplantit perheensä vastustuksesta huolimatta. Hänen kuppikokonsa kasvoi B:stä kokoon F. Vuonna 2014 hän jälleen uudella leikkauksella pienennytti rintansa takaisin C-kuppikokoon.


title: Katie Price

text: Katie Price oli ehdokkaana Stretfordissa ja Urmstonissa Britannian vuoden 2001 parlamenttivaaleissa. Hänen päämääränään oli tuoda hauskuutta tylsiin vaaleihin, ja hän lupaili ilmaisia rintaimplantteja, uusia nudistirantoja ja parkkisakkojen poistamista. Hän sai 713 ääntä eli 1,8 % äänien kokonaismäärästä.


title: Katie Price

text: Jordan halusi laajentaa repertuaariaan televisionäyttelijäksi. Hän päätti koe-esiintyä "Baywatchia" varten vuonna 1998 ja näytteli "Dream Team" -nimisessä sarjassa yhden jakson verran omana itsenään, mutta vasta tosi-tv teki hänet tunnetummaksi. Jordan esiintyi vuonna 2004 sarjassa "I'm Celebrity... Get me out of here!" ("Pelastakaa julkut"), jossa hän niin ikään tapasi nykyisen ex-miehensä Peter Andrén.


title: Katie Price

text: Tämän lisäksi Jordan on esiintynyt monessa dokumentissa kuten "Jordan: Living With a dream" (Channel 4), "Jordan: The Truth About Me", "Jordan: Model Mum", "Jordan: You Don't Even Know Me" (BBC Choice), "Jordan Gets Even" (Five) ja sarjassa "When Jordan Met Peter" (ITV), "Jordan & Peter: Laid Bare" (ITV2), "Jordan & Peter: Marriage and Mayhem" (ITV2) sekä "the Katie & Peter-sarjassa", joka sisälsi kaudet "Katie & Peter: The Next Chapter" ja "Katie & Peter: The Baby Diaries". "Katie & Peter" -sarjaa näytettiin Suomessa nimellä "Jordan: Povipommin päiväkirja".


title: Katie Price

text: Katie on julkaissut yhteensä yhdeksän kirjaa, joista kolme on omaelämänkertoja. Näiden kirjojen lisäksi hän on myös kirjoittanut yhdeksäntoista lastenkirjaa. Katie kirjoittaa säännöllisesti kolumnia OK!-lehdelle.Price synnytti esikoispoikansa toukokuussa 2002, poikaystävälleen Dwight Yorkelle. Suhde päättyi pian lapsen syntymän jälkeen. Harveyksi nimetyn lapsen todettiin olevan sokea, hermostollisen poikkeaman (septo-optinen-dysplasia) vuoksi. Kasvaessaan Harveylla todettiin myös Prader-Willin oireyhtymä (PWS). Price on kärsinyt synnytyksen jälkeisestä masennuksesta, jota hän on pyrkinyt käsittelemään terapian avulla. Hän sairasti myös syöpää, jonka selätti vuonna 2003.


title: Katie Price

text: Pricella ja Peter Andrélla on kaksi lasta, vuonna 2005 syntynyt Princess-niminen tyttö ja vuonna 2007 syntynyt Junior-niminen poika. Jordan sai keskenmenon heinäkuussa 2006. Hän sai myös toisen keskenmenon vuonna 2009 vain kuukautta ennen kuin pari erosi.


title: Katie Price

text: Heinäkuussa 2009 Price alkoi seurustella vapaaottelijan ja entisen "Hollyoaks"-näyttelijän Alex Reidin kanssa. Helmikuussa 2010 pari vihittiin yksityisseremoniassa lasvegasilaisen Wynn Hotelin kappelissa. He erosivat tammikuussa 2011, vain 11 kuukauden avioliiton jälkeen.


title: Katie Price

text: Vuonna 2013 Price meni naimisiin strippari Kieran Haylerin kanssa. Heillä on kaksi lasta: poika Jett Riviera, joka syntyi keisarinleikkauksella elokuussa 2013, ja vuonna 2014 syntynyt Bunny-niminen tytär.


title: Katie Price

text: Katie Price on tehnyt monia muokkauksia ulkonäköönsä, joista tunnetuin ovat rintaimplantit. Hän on niin ikään ottanut botox-ruiskeita (huolimatta neulapelostaan), laitattanut kuoret hampaisiinsa ja tehnyt muitakin ulkonäkömuutoksia. Merkittävää on, että Jordan ei ole pyrkinyt salailemaan näitä muutoksia, vaan on jopa sallinut kameran kuvata tapahtumia sarjassa "Jordan: Povipommin päiväkirja", jossa perheen arkea kuvataan.


title: Katie Price

text: "A Whole New World"


title: Jerry Williams (radiotoimittaja)

text: Jerry Williams (24. syyskuuta 1924 – 29. huhtikuuta 2003) oli yhdysvaltalainen radiotoimittaja ja yksi puheradioformaatin uranuurtajista. Hänet tunnettiin yleisesti lempinimellä "The Dean of Talk Radio".


title: Jerry Williams (radiotoimittaja)

text: Williams aloitti uransa vuonna 1946 Bristolissa, Tennesseessä ja työskenteli sen jälkeen Philadelphiassa, Bostonissa, Chicagossa ja New Yorkissa.


title: Jerry Williams (radiotoimittaja)

text: Jerry Williams nimettiin Radio Hall of Fameen vuonna 1996.


title: Ola Rapace

text: Ola Rapace [u:la rapas] (vuoteen 2001 Pär Ola Norell; s. 3. joulukuuta 1971 Tyresö, Ruotsi) on ruotsalainen näyttelijä ja muusikko. Hän on työskennellyt sekä Ruotsissa että ulkomailla.


title: Ola Rapace

text: Göteborgin teatterikorkeakoulusta näyttelijäksi valmistunut Rapace on näytellyt sekä teatterissa että elokuvissa. Hän on näytellyt televisiosarjassa "Tusenbröder" ja elokuvasarjassa "Wallander", joka pohjautuu Henning Mankellin Kurt Wallander -kirjoihin. Hän on näytellyt myös Lukas Moodyssonin elokuvassa "Kimpassa" (2000), joka on saanut useita palkintoja kansainvälisillä elokuvafestivaaleilla. Vuonna 2013 Maria Langin romaaneista tehdyissä elokuvissa Rapace näyttelee Christer Wijkiä. Rapace näyttelee pienessä roolissa englanninkielisessä ruotsalaiselokuvassa "Rancid" (2004) ja tanskalaisessa televisiosarjassa "Anna Pihl".


title: Ola Rapace

text: Rapace näytteli yhdessä silloisen vaimonsa Noomi Rapacen kanssa Pernilla Augustin elokuvassa "Sovinto" (2010), joka perustuu Susanna Alakosken romaaniin "Sikalat". Rapacella on myös sivurooli vuoden 2012 James Bond -elokuvassa "007 Skyfall".


title: Ola Rapace

text: Avioliitto Noomi Rapacen kanssa päättyi eroon vuonna 2011. Avioituessaan vuonna 2001 he ottivat yhdessä ranskankielisen sukunimen Rapace (’petolintu’).


title: John Atta Mills

text: John Evans Atta Mills (21. heinäkuuta 1944 Tarkwa, Kultarannikko – 24. heinäkuuta 2012 Accra, Ghana) oli Ghanan presidentti 2009–2012. Hän voitti vuoden 2008 presidentinvaaleissa hallitsevan puolueen NPP:n ehdokkaan Nana Akufo-Addon äänin 50,23 % − 49,77 %. Atta Mills toimi Ghanan varapresidenttinä vuosina 1997−2001 Jerry John Rawlingsin presidenttikaudella. Hän oli NDC-puolueen presidenttiehdokkaana myös vuosien 2000 ja 2004 presidentinvaaleissa, mutta hävisi molemmilla kerroilla presidentti John Kufuorille. Hän kuoli äkilliseen sairauteen virkakautensa lopulla heinäkuussa 2012 ja varapresidentti John Dramani Mahama hoitaa virkaa loppukauden.


title: Erillissotateesi

text:
Erillissotateesi on Suomen jatkosotaan liittyvä väittämä, jonka mukaan sota Neuvostoliittoa vastaan oli erillinen natsi-Saksan samanaikaiseen idän sotaretkeen nähden. Se on ollut myös Suomen virallisissa yhteyksissä esittämä kanta tapahtumien kulusta.
Erillissotateesin lähtökohtana oli jo alun alkaen Suomen ja Neuvostoliiton konfliktin näkeminen Suomessa kansallisista lähtökohdista. Jatkosota nimensä mukaisesti haluttiin nähdä jatkona talvisodalle, jossa Neuvostoliitto oli hyökännyt Suomeen sekä jossain määrin jatkona välirauhalle, jossa Neuvostoliiton painostusta pidettiin valmisteluna Suomen miehitystä varten. Neuvostoarkistojen auettua rajatusti 1990-luvulla on täsmentynyt, että näille epäilyille oli myös aihetta. Sen sijaan jatkosodan yhteys Saksan operaatio Barbarossaan haluttiin nähdä rajattuna.


title: Erillissotateesi

text: Erillissotateesi ja sen uskottavuus vaikutti sodan alusta alkaen Suomen politiikkaan, mutta myös siihen miten muut maat näkivät Suomen aseman. Jatkosodan alkuvaiheessa avulla haluttiinkin nimenomaan säilyttää Suomen yhteydet länsivaltoihin korostamalla Suomen sodan erillisyyttä. Sodan loppuvaiheessa taas haluttiin välttää sitoutumista Saksan odotettavissa olevaan tappioon. Sodan jälkeen teesin avulla haluttiin kiistää Suomen sotasyyllisyys ja myös pitää etäisyyttä natsi-Saksan sotarikoksiin.


title: Erillissotateesi

text: Kansainvälisesti ottaen erillissotateesi on kuitenkin ollut myös vasta-argumentti Neuvostoliiton ja Venäjän virallisestikin esittämille melko yksioikoisille näkemyksille, joissa korostetaan Neuvostoliiton taistelleen yksinomaan fasismia vastaan ja sen voiton tuoneen Suomeen demokratian vuonna 1944. Lännestä katsoen Suomen jatkosota oli taas toisen maailmansodan pieni sivunäyttämö, johon on suhteellisen vähän kiinnitetty huomiota.


title: Erillissotateesi

text: Jo ennen jatkosotaa pidettiin Suomessa hyvin tärkeänä korostaa mahdollisen tulevan sodan erillisyyttä. Suomen armeijan ylipäällikkö C. G. E. Mannerheim oli kieltäytynyt ottamasta Suomen Lapin rintamalle kaavailtuja saksalaisia komentoonsa. Pyrkimys oli näin säilyttää Suomen armeija mahdollisimman itsenäisenä ja toisaalta varmistaa, ettei Suomen armeijan ylipäällikön tarvitse ottaa vastaan käskyjä Saksasta.


title: Erillissotateesi

text: Suomessa oli valmistauduttu sotatoimiin keväällä 1941 ”sotilaslinjaa”, mutta ei poliittista tai diplomaattista tietä. Kun Saksan aikeista saatiin tietää toukokuussa 1941 Suomen hallitus edellytti, että vihollisuuksia ei aloitettaisi ennen kuin Neuvostoliitto hyökkäisi. Myös suora liittoutuminen Saksan kanssa torjuttiin. Sotatoimet suunniteltiin niin, että eteneminen tapahtuu Itä-Karjalaan ja poliittisesti riskialtista hyökkäystä Leningradiin ei tehdä. Vastaavasti Saksassa taas haluttiin jo alusta alkaen sitoa Suomi mukaan sen sotatoimiin. Niinpä Adolf Hitler hyvin tietäen Suomen kannan julisti operaatio Barbarossan alkaneeksi mainiten Suomen sotivan Saksan rinnalla. Näin politikointi Suomen erillissodalla oli jo alkanut ennen sotaa.


title: Erillissotateesi

text: Jo ennen saksalaisten 22. kesäkuuta aloittamaa operaatio Barbarossaa oli suomalaisten ja saksalaisten sotilastahojen yhteistyö hyvin merkittävää. Suomalaiset olivat sallineet saksalaisten joukkojen kauttakulun Pohjois-Norjaan siten, että ensimmäiset saksalaiset sotilasyksiköt saapuivat Suomeen jo 7. kesäkuuta. 15. kesäkuuta Mannerheim alisti Oulun pohjoispuolella olevat suomalaisjoukot (III AK) saksalaisille.


title: Erillissotateesi

text: Jatkosota alkoi, kun Neuvostoliitto suoritti Suomeen laajan ilmaiskun 25. kesäkuuta 1941, mikä antoi Suomen armeijalle syyn aloittaa oma hyökkäyksensä. Neuvostoliitto pommitti sekä Suomen lentokenttiä että kaupunkeja, koska saksalaiset olivat ensin käyttäneet niitä pommituslentojaan varten ja saaneet Suomen ilmatilan käyttöönsä. Esimerkiksi Helsingin lentoaseman käyttö alkoi heti Saksan Neuvostoliittoon kohdistuvan hyökkäysoperaatio Barbarossan alkaessa 22. kesäkuuta 1941.


title: Erillissotateesi

text: Suomi oli nyt Saksan liittolainen, mutta Suomen johtajille oli tärkeä säilyttää mahdollisimman suuri liikkumavapaus tulevaisuudessa, sillä Saksankaan sotamenestys ei ollut varmaa. Tämä edellytti suhteiden säilyttämistä länteen. Englannin pääministeri Winston Churchill saikin kirjeen Suomesta, jonka presidentti Ryti ja Mannerheim olivat allekirjoittaneet 24. kesäkuuta 1941. Kirjeessä maan johto teki selväksi, että Suomessa oltiin tietoisia Englannin ja Neuvostoliiton salaisesta sopimuksesta. Syksyn mittaan selvisi myös, että Saksan armeija ei pystynyt valloittamaan Leningradia ja tilanne muotoutui piiritykseksi. Erillissotanäkemystä on puolustettu sillä, että tässäkin tilanteessa päätöksentekoa ohjasi Suomen oma etu. Saksan toiveisiin ja vaatimuksiin hyökätä Leningradiin ei suostuttu. Länsivallat olivat koko ajan vaatineet Suomea lopettamaan sotatoimet, varsinkin sen jälkeen, kun vanha raja oli saavutettu. Leningradin saartorengasta eivät suomalaiset pyrkineet sulkemaan, eikä huoltokuljetuksille tärkeää Muurmannin rataa vastaan ei enää pyritty hyökkäämään. Käytännössä koko Suomen armeija siirtyi puolustusmuodostelmaan. Yhdistynyt kuningaskunta julisti siitä huolimatta sodan Suomelle 6. joulukuuta 1941. Jo sitä ennen Suomi oli liittynyt kommunismin vastaiseen Antikomintern-sopimukseen.


title: Erillissotateesi

text: Vuonna 1942 Adolf Hitler suoritti yllättäen vierailun Mannerheimin 75-vuotissyntymäpäiville. Yhdysvaltain ulkoministeri Cordell Hullin mukaan vierailu oli ”osaksi Saksan tietoisesti suorittama temppu, jonka tarkoituksena oli Suomen saattaminen raskauttavaan valoon akselinvastaisen maailman silmissä, osaksi yritys naamioida Hitlerin epätoivoiset yritykset Suomen saamiseksi tehokkaammassa muodossa mukaan akselivaltojen sotaponnistuksiin”. Yhdysvaltain liityttyä sotaan Suomen suhteet olivat joka tapauksessa heikenneet myös siihen suuntaan.


title: Erillissotateesi

text: Kaikkein lähimpänä virallista liittoutumista Saksan kanssa Suomi oli, kun presidentti Risto Ryti allekirjoitti 1944 Ryti–Ribbentrop-sopimuksena tunnetun henkilökohtaisen sitoumuksen pysyä Saksan rinnalla sodan loppuun asti. Sitoumus oli Saksan edellyttämä ehto aseavulle jatkosodan ratkaisutaisteluihin ja Suomen kannalta välttämättömyys Neuvostoliiton suurhyökkäyksen pysäyttämiseksi. Virallisen valtiosopimuksen luonnetta sopimus ei kuitenkaan saanut, sillä Suomen eduskunta ei sitä vahvistanut. Kun Neuvostoliiton hyökkäys saatiin torjutuksi, Ryti erosi, ja näin sitoumus raukesi.


title: Erillissotateesi

text: Liittoutuneiden ”kolme suurta” Franklin D. Roosevelt, Josif Stalin ja Winston Churchill keskustelivat Saksan ja sen liittolaisille asetettavasta ehdottoman antautumisen vaatimuksesta 1. joulukuuta 1943 Teheranissa. Roosevelt puhui Suomen puolesta ja samoin Churchill. Stalin joutui myöntämään, että ”kansa, joka on niin rohkeasti taistellut itsenäisyytensä puolesta, ansaitsee tulla otetuksi huomioon”. Hän esitteli rauhanehtonsa: vuoden 1940 rajan palauttaminen voimaan, Petsamon liittäminen Neuvostoliittoon, suomalaisten aiheuttamien vahinkojen ”50-prosenttinen korvaaminen”, saksalaisten karkottaminen maasta ja armeijan demobilisaatio. Näin vaatimus ehdottomasta antautumisesta ei koskenut Suomea, minkä on katsottu tukevan käsitystä Suomen erillissodasta. Toisaalta Suomen tuleva asema kuitenkin ratkaistiin vasta 1944 torjuntataisteluissa. Myös Pariisin rauhansopimukseen 1947 kirjattiin yksiselitteisesti Suomen olleen liitossa Saksan kanssa.


title: Erillissotateesi

text: Jatkosodan 19. syyskuuta 1944 päättäneen Moskovan välirauhansopimuksen 13. artiklan mukaan ”Suomi sitoutuu yhteistoimintaan Liittoutuneiden Valtojen kanssa sotarikoksista syytettävien henkilöiden pidättämiseksi ja tuomitsemiseksi.” Liittoutuneiden valvontakomission toimittama lista henkilöistä, jotka olisivat syyllistyneet sotarikoksiin, ei kuitenkaan sisältänyt suomalaisia poliitikkoja. Liittoutuneet solmivat 1945 Lontoon sopimuksen, jossa määriteltiin sotasyyllisyyskäsite, eli ”rikos rauhaa vastaan”. Rikoksia rauhaa vastaan olivat esimerkiksi hyökkäyssotien suunnittelu, valmistelu, aloittaminen ja käynti, sekä kansainvälisten sopimusten kanssa ristiriidassa olevat sodat. Suomessakin jouduttiin Neuvostoliiton kontrolloiman valvontakomission painostaessa säätämään sotasyyllisyyslaki ja järjestämään sotasyyllisyysoikeudenkäynti kuten akselivalloissa, koska Neuvostoliitto katsoi Suomen aloittaneen sodan.


title: Erillissotateesi

text: Suomen sotasyyllisyysoikeudenkäynti poikkesi muista vastaavista sekä järjestämistavaltaan että lievien tuomioiden takia. Jukka Tarkan mukaan tämä johtui siitä, että ”Suomi oli poikkeustapaus muutenkin. Suomi oli ainoa Saksan rinnalla sotinut maa, joka kävi erillissotaa, jota sodan missään vaiheessa ei miehittänyt sen enempää Saksa kuin Neuvostoliitto ja joka irtautui erillissodastaan erillisrauhalla.” Tutkija Oula Silvennoisen mukaan teorian avulla irtauduttiin Saksan päämääristä ja sotarikoksista. Teorian avulla samanaikaisesti puolustauduttiin Neuvostoliitolta ja tuettiin sodanjälkeistä ulkopolitiikkaa.


title: Erillissotateesi

text: Keskustelu erillissodasta on jatkunut aktiivisena. Viime aikoina termin käyttö on saanut kasvavaa kritiikkiä osakseen. Helsingin Sanomien vuonna 2008 haastattelemista 28 historian professorista 16 vastusti erillissotateesiä, 6 puolsi sitä ja loput eivät antaneet suoraa vastausta. Useimmat vastaajat sanoivat, että vaikka popularisointi on hyödyllistä, historia ei taivu mustavalkoisiksi vastakkainasetteluiksi.


title: Erillissotateesi

text: Ohto Mannisen mukaan erillissota-termi on edelleen käyttökelpoinen, sillä se kuvaa Suomen kiistämätöntä ulkopoliittista linjaa, jonka tunnustivat sodan aikaan kaikki sodan osapuolet. Manninen pitää ällistyttävänä kehitystä, jossa itse käsitteen sisältö on muuttunut. Nuoremman polven tutkijat, kuten Markku Jokisipilä tai Oula Silvennoinen ovat taas kiinnittäneet huomiota ennen kaikkea Suomen ja Saksan yhteistyöhön sodan aikana. Heidän mielestään yhteistyö oli niin laajaa, että erillissodasta ei voida puhua.


title: Erillissotateesi

text: Jarmo Virmavirta on sanonut, että erillissotateesi on näkökulma sotaan. Samaten Michael Burleighin näkökulma, jossa todetaan epäsuorasti Suomen de facto liitto Saksan kanssa nähden samalla Suomen sodan erillissotaluonne, edustaa tätä välittävää kantaa.


title: Erillissotateesi

text: Ajopuuteoria


title: Erillissotateesi

text: Kertomus erillissodasta pelkkä myytti. Yle.fi


title: ZSU-57-2

text: ZSU-57-2 on neuvostoliittolainen ilmatorjuntapanssarivaunu. Se esiteltiin ensimmäistä kertaa julkisuudessa 7. marraskuuta 1957. Jo Neuvostoliiton aikana niitä alettiin korvata käytöstä ZSU-23-4 vaunuilla, mutta vaunu on edelleen käytössä joidenkin maiden asevoimissa.


title: ZSU-57-2

text: ZSU-57-2 suuniteltiin vanhemman ZSU-37-ilmatorjuntapanssarivaunun korvaajaksi ja se on rakennettu T-54-panssarivaunun rungolle, jossa on yksi telapyöräpari vähemmän sekä ohennettu panssarointi. Muutosten kautta vaunun paino on vain 28 tonnia, kun alkuperäisen T-54 vaunun paino on 36 tonnia. Vaunu liikkuu näin jonkin verran paremmin maastossa. Vaunussa on myös uusi päältä avoin tykkitorni, johon on sijoitettu vaunun pääaseistuksena toimivat kaksi 57 mm S-68 it-tykkiä. Tykillä voi teoriassa ampua 105-120 laukausta minuutissa, mutta käytännössä vain 70. Tykeillä voi ampua enintään 12 kilometrin päässä oleviin maakohteisiin, tai 8,8 kilometrin korkeudessa oleviin ilmakohteisiin. Tehokas tulietäisyys ilmatorjunnassa on kuitenkin 4 kilometriä ja maakohteisiin ammuttaessa hieman vähemmän. Vaunussa on vain optiset tähtäimet, joten sen käyttämiseksi näkyvyyden tulee olla riittävä. Vaunussa ei ole ydin-, biologisten-, tai kemiallisten aseiden vastaista turvajärjestelmää.


title: ZSU-57-2

text: Vaunun ajaja on sijoitettu vaunun etuosan vasemmalle puolelle. Ajajalla on käytössään tuulilasi, jonka voi taistelun aikana peittää teräslevyllä. Tuulilasin lisäksi ajajalla on käytössään periskooppi. Miehistön viisi muuta jäsentä on sijoitettu tykkitorniin. Sen vasemmalla puolella ovat lataaja, ampuja ja sytyttimien asentaja. Oikealla puolella on toinen lataaja ja vaunun komentaja.


title: ZSU-57-2

text: ZSU-57-2 oli Neuvostoliiton pääasiallinen ilmatorjuntapanssarivaunu lähes vuosikymmenen ajan käyttöönotonsa jälkeen. Se oli myös ensimmäinen neuvostoliittolainen ilmatorjuntapanssarivaunu, jota alettiin viedä laajemmassa mittakaavassa myös ulkomaille. 1950-luvun lopulta 1960-luvun alkuun vaunuja saivat käyttöönsä Neuvostoliiton Varsovan liiton läheiset liittolaismaat, kuten Itä-Saksa, Puola, Romania, Bulgaria ja Unkari.


title: ZSU-57-2

text: Itä-Saksa oli vaunun ensimmäinen ulkomainen käyttäjä. Syyskuusta 1957 Nationale Volksarmee sai käyttöönsä yhteensä 129 ZSU-57-2-vaunua. Niitä alettiin korvata ZSU-23-4-vaunuilla 1960-luvun puolella ja ne poistettiin käytöstä vuonna 1979. Osa niistä muunnettiin koulutuskäyttöön T-54 vaunujen ajajille. Saksojen yhdistyttyä vaunut päätyivät Bundeswehrille, joka romutti ne monien muiden entisen Itä-Saksan neuvostoperäisen sotilasvarustuksen tapaan. Toinen suuri ulkomaalainen käyttäjämaa oli Puola, jossa ZSU-57-2 oli käytössä 1970-luvulle saakka. Itä-Saksan tapaan ZSU-57-2 korvattiin lopulta Puolassakin ZSU-23-4-vaunuilla. Romania, Unkari ja Bulgaria saivat ZSU-57-2 vaununsa niiden jäätyä pois käytöstä muilta Varsovan liiton mailta. Tšekkoslovakia osti yhden vaunun koekäyttöön, mutta päätyi lopulta hankkimaan sen sijaan kotimaisia M53/59 Praga-ilmatorjunta-ajoneuvoja.


title: ZSU-57-2

text: Jugoslavia ei ollut osa Varsovan liittoa, mutta se sai silti käyttöönsä yli sata ZSU-57-2-vaunua vuosien 1963 ja 1964 välillä ja ne säilyivät käytössä aina 1990-luvun puolelle saakka. Jugoslavian hajoamisen jälkeen vuonna 1992 vaunu päätyi Jugoslavian hajoamissotien osapuolten käyttöön. Lähi-Idässä ZSU-57-2-vaunujen suurimmat käyttäjämaat olivat Syyria ja Egypti. Egypti tilasi 100 vaunua vuonna 1960 ja niitä on sittemmin modernisoitu ja Egyptillä on edelleen käytössään noin 40 vaunua. Syyria tilasi yli 200 vaunua vuonna 1966 ja suurin osa niistä toimitettiin maahan vuosien 1967 ja 1973 välillä. Muutamia näistä vaunuista on käytössä edelleen. Myös Irak ja Iran tilasivat molemmat 100 vaunua 1960-luvulla. Irakissa vaunuja käytettiin aina 1990-luvulle saakka. Iran käyttää vaunuja edelleen.


title: ZSU-57-2

text: Pohjois-Vietnam tilasi lähes 100 vaunua Vietnamin sodan aikaan. Enimmillään maalla oli käytössään 500 ZSU-57-2-vaunua. Sodan jälkeen vaunut päätyivät yhdistyneen Vietnamin armeijan käyttöön. Pohjois-Korea osti noin 250 ZSU-57-2-vaunun tykkitornia, jotka asennettiin T-59-vaunujen alustoille ja jotka ovat tiettävästi edelleen käytössä.


title: ZSU-57-2

text: Suomeen ilmatorjuntapanssarivaunu ZSU-57-2:t (ItPsv 57-2) saapui lokakuussa 1960. Varusmieskoulutusoulutus alkoi ensin Tampereen Ilmatorjuntapatteristossa Kangasalan Vatialassa ja vuonna 1966 koulutus siirrettiin Panssariprikaatin vaunupataljoonalle. Vaunujen päivittämistä harkittiin ja siihen olisi kuulunut esimerkiksi tutkajärjestelmän asennus. Päivityssuunitelmat peruttiin kuitenkin lopulta hinnan takia. Vaunut säilyivät käytössä aina vuoteen 2006 saakka.ZSU-57-2-vaunut osallistuivat varsinaisiin sotatoimiin ensimmäisen kerran arabien ja Israelin välisissä sodissa 1960- ja 1970-luvuilla Egyptin ja Syyrian armeijoissa. Kuuden päivän sodan alussa israelilaiset M48 Patton-panssarivaunut kohtasivat egyptiläisiä ZSU-57-2-vaunuja El Arishin lentokentällä. Egyptiläiset tulittivat israelilaisia vaunuja onnistumatta kuitenkaan läpäisemään näiden panssarointia. Vietnamin sodan kannalta ZSU-57-2-vaunut saapuivat liian myöhään Pohjois-Vietnamiin, jotta niillä olisi ollut merkittävää vaikutusta maan ilmapuolustuksen kannalta. Ne olivat kuitenkin selkeä parannus aiemmin käytössä olleisiin kiinalaisiin Type 63-ilmatorjuntapanssarivaunuihin verrattuna. Pääsiäisoffensiivin aikaan ZSU-57-2 suojasi Pohjois-Vietnamin eteneviä joukkoja. Ne saivat joitakin osumia Yhdysvaltojen ja näiden liittolaisten lentokoneisiin, mutta nykyiaikaiset lentokoneet kuten F-4 Phantom osoittautuivat niille liian nopeiksi.


title: ZSU-57-2

text: Persianlahden sodan aikaan Irak käytti ZSU-57-2-vaunuja pienissä määrin ja ne oli vedetty takarintamaan ZSU-23-4-vaunujen tieltä. Kuitenkin 16. tammikuuta 1991 ZSU-57-2 ampui alas brittien Tornado GR1-hävittäjäpommittajan sen iskiessä Shaibahin lentotukikohtaa vastaan. Myöhemmin 1990-luvulla Jugoslavian hajoamissotien aikaan vaunuja käyttivät etenkin serbit, lähinnä maakohteita vastaan. Kroatian sodan aikaan kroaatien onnistui vallata kaksi vaunua Jugoslavian kansanarmeijalta. Serbit käyttivät vaunuja myös Naton pommitusten aikaan vuonna 1999 ilman mainittavia tuloksia.


title: Low Budget

text:
Low Budget on The Kinksin vuonna 1979 julkaistu studioalbumi. Sillä on mukana punk-vaikutteita, tosin singlejulkaisu ”(Wish I Could Fly Like) Superman” on tyyliltään hyvin disko-vivahteinen. "Low Budgetista" muodostui yhtyeen myydyin albumi. Ray Davies kertoi myöhemmin, että albumin kappaleiden kirjoittaminen ja äänittäminen oli hänen elämänsä onnellisinta aikaa.A-puoli
B-puoli


title: Ankkurikäämitys

text: Ankkurikäämitys on sähkömoottorissa se käämitys, joka synnyttää kiertävän magneettikentän. IEC standardin (50)411 mukaan ankkurikäämitys on tahtikoneissa, tasavirtakoneissa ja kommutaattorisarjakoneen se käämi, joka on kytketty ulkoiseen sähkövirtaan ottaen tai generaattorien tapauksessa antaen sähkötehoa. Epätahtimoottorin verkkoon kytketty staattorikäämitys on samankaltainen kuin tahtimoottorin, mutta sitä ei määritetä standardin mukaan ankkuriksi, koska epätahtimoottorissa staattori indusoi roottorin häkkikäämitykseen virran magnetoiden roottorin ja erillistä magnetointikäämitystä ei ole.


title: Warren Oates

text: Warren Mercer Oates (5. heinäkuuta 1928 Depoy, Kentucky – 3. huhtikuuta 1982 Los Angeles, Kalifornia) oli yhdysvaltalainen näyttelijä. Oates loi uransa pitkälti villin lännen aiheisissa elokuvissa. Hän on näytellyt monissa televisiosarjoissa ja elokuvissa.


title: Warren Oates

text: Warren Oates oli kolme kertaa naimisissa: Teddy Farmerin kanssa 1959–1966, Vickery Turnerin kanssa 1969–1974, ja kolmannen avioliittonsa hän solmi Judy A. Jonesin kanssa. Avioliitto kesti Oatesin kuolemaan saakka. Hänellä on kolme lasta ensimmäisestä avioliitostaan. Warren Oates eli vain 53-vuotiaaksi. Hän kuoli sydänkohtaukseen.


title: Perfect Symmetry

text: Perfect Symmetry on brittiyhtye Keanen kolmas studioalbumi, joka julkaistiin Isossa-Britanniassa 13. lokakuuta 2008.


title: Perfect Symmetry

text: Albumi debytoi Iso-Britannian virallisen albumilistan piikkipaikalla, ja pysyi listalla yhteensä 26 viikkoa. Yhdysvalloissa se nousi Billboard 200 -listan seitsemännelle sijalle.


title: Roter Frontkämpferbund

text: Roter Frontkämpferbund (RFB, myös Rotfront, ) oli Saksan kommunistisen puolueen puolisotilaallinen järjestö Weimarin tasavallan aikana.


title: Roter Frontkämpferbund

text: Rotfront perustettiin 18. heinäkuuta 1924 kommunistisen puolueen nyrkiksi oikeistolaisia puolisotilaallisia järjestöjä, etenkin kansallissosialistisen puolueen SA-joukkoja vastaan. Sen ensimmäiseksi johtajaksi tuli Ernst Thälmann. Rotfrontin jäsenet tervehtivät toisiaan huudahduksella "”Rot Front!"” ja kohottamalla nyrkkiin puristetun käden kämmenpuoli tervehdittävää kohti.


title: Roter Frontkämpferbund

text: SA-joukkoihin verrattuna Rotfront oli jäsenmäärältään pienempi ja huonommin organisoitu. Kommunistit näyttivätkin saavan usein selkäänsä vahvemmalta SA:lta, jolloin yleisölle jäi vaikutelma, että natsipuolue pystyi kukistamaan kommunistit kadulla. Osa vasemmistolaisista pitikin Rotfrontin perustamista ja ylläpitämistä turhana, koska yksin nujakoivat SA-joukot olisivat vahventaneet kuvaa natsipuolueesta öykkäreiden puolueena.


title: Roter Frontkämpferbund

text: Natsien aikanaan suosimassa marssissa Horst-Wessel-Lied mainitaan ”Rotfrontin ampumista tovereista, jotka ovat hengessä mukana”. Laulun sanoitti SA-joukkojen jäsen Horst Wessel nimellä "Die Fahne Hoch!" (”Lippu korkealle!”). Ironista kyllä Horst Wesselin ampui eräs Rotfrontin jäsen, Ali Höchler. Wessel haavoittui vakavasti, jolloin Joseph Goebbels onnistui tekemään Horst Wesselistä sankarimarttyyrin jo ennen kuin tämä oli edes kuollut.


title: Kycklingsin kotiseutumuseo

text: Kycklingsin kotiseutumuseo on Lapinjärvellä sijaitseva vanha maatila, joka on nykyään museokäytössä. Kycklings sijaitsee keskellä Kirkonkylää. Kycklings on nimetty Erik Bertelsson Kycklingsin mukaan: Bertelsson otti talon haltuun 1660-luvulla. Samaan aikaan Kycklingistä tuli rakuunatila. Lappträsk Hembygdsförering () on hoitanut vuodesta 1978 Kycklingsiä ja avannut sen kotiseututalona: Kycklingissä on esillä mm. siselöijän verstas ja suutarin työhuone.


title: Mark Wright

text: Mark Wright voi viitata seuraaviin henkilöihin:


title: Via Verde

text: Via Verde ("Vihreä kaista") on sähköinen tienkäyttömaksujärjestelmä, joka on ollut Portugalissa käytössä vuodesta 1991 lähtien. Järjestelmä on laajennettu jokaiselle moottoritielle ja sillalle 1995 lähtien.


title: Via Verde

text: Järjestelmä perustuu ajoneuvossa olevaan sähköiseen laitteeseen, joka on kiinnitetty tuulilasiin. Laitteessa on RFID siru, jonka tiedot etäluetaan tullipisteessä ilman että ajoneuvon tarvitsee pysähtyä. Järjestelmä veloittaa tullimaksun automaattisesti asiakkaan pankkitililtä.


title: Via Verde

text: Jos laite on viallinen, sitä ei ole olemassa tai ajoneuvon tullimaksuluokka on eri kuin määritelty, tullipisteen kamerajärjestelmä ottaa kuvan autosta.


title: Via Verde

text: Järjestelmä mahdollistaa hyvän liikennevirran tullipisteillä. Via Verdelle on varattu omat kaistat, joilla on 40 tai 60 km/h nopeusrajoitus.


title: Via Verde

text:
Via Verdellä voidaan maksaa tienkäyttömaksujen lisäksi myös
parkkimaksuja ja polttoainetta Galp-huoltoasemilla.


title: Kaikki nämä sanat (kappale)

text: ”Kaikki nämä sanat” on Katri Ylanderin vuonna 2007 ilmestyneen toisen albumin nimikkokappale, joka julkaistiin myös albumin neljäntenä ja viimeisenä singlenä. Single lähetettiin radioihin syys-lokakuun vaihteessa ja digitaaliseen myyntiin se tuli 6. lokakuuta 2008.


title: Coccinellinae

text: Coccinellinae on kovakuoriaisiin ("Coleoptera") leppäkerttujen ("Coccinellidae") heimoon kuuluva alaheimo.


title: Ilja Lagutenko

text: Ilja Igorevitš Lagutenko (; s. 16. lokakuuta 1968 Moskova, Neuvostoliitto) on venäläinen muusikko ja Mumi Troll -yhtyeen johtaja.


title: Ilja Lagutenko

text:
Lagutenko syntyi Moskovassa. Pian hänen syntymänsä jälkeen hänen isänsä kuoli ja perhe muutti Vladivostokiin. Koulussa hän syventyi opiskelemaan kiinaa. Lagutenko myös lauloi lapsikuorossa, joka matkusti ympäri Venäjää.
Hän perusti Mumi Troll -yhtyeen vuonna 1983. Yhtye keräsi mainetta Vladivostokissa, mutta hajosi välillä Lagutenkon jouduttua suorittamaan asevelvollisuuttaan.


title: Ilja Lagutenko

text: Vuonna 1992 hän valmistui Kaukoidän yliopistosta Vladivostokista ja työskenteli Kiinassa ja Britanniassa konsulttina.


title: Ilja Lagutenko

text: Lagutenkolla on asunto Moskovassa, Lontoossa ja Riiassa. Hän on eronnut ja hänellä on yksi lapsi, Igor-niminen poika. Lagutenko on kiinnostunut siperiantiikerin suojelusta.


title: Ilja Lagutenko

text: "Glamour"-aikakauslehti valitsi Lagutenkon vuoden mieheksi marraskuussa 2005.


title: Professori (arvonimi)

text: Professori () on useissa maissa käytetty arvonimi tai opettajan nimitys.


title: Professori (arvonimi)

text: "Professorin nimi ja arvo" on Suomessa tasavallan presidentin myöntämä arvonimi, joka kuuluu 6. ryhmään. Arvonimestä maksettavan veron määrä on joko .


title: Professori (arvonimi)

text: Arvonimi myönnettiin Suomen itsenäisyyden aikana ensimmäisen kerran toukokuussa 1919. Vuosien 1918–2013 aikana professorin arvonimi on myönnetty 1 195 henkilölle.


title: Professori (arvonimi)

text: Professorin arvonimi oli käytössä myös autonomian aikana, jolloin sen sai muun muassa Robert Kajanus.


title: Professori (arvonimi)

text: Professorin arvonimi Suomessa voidaan myöntää myös tutkimuslaitoksen tai muun tutkimusyksikön johtajalle, jos hänellä on professorin tehtävään vaadittava pätevyys. Arvonimi voidaan antaa myös taiteellisista tai yhteiskunnallisista ansioista. Professorin arvonimen taiteellisista ansioista ovat Suomessa saaneet esimerkiksi Akseli Gallen-Kallela, Pekka Halonen, Aukusti Tuhka, Geza Szilvay, Jörn Donner, Nandor Mikola, Nikolai Lehto, Okko Kamu, Ensio Seppänen ja Heljä Liukko-Sundström.


title: Professori (arvonimi)

text: Professorin arvonimi on elinikäinen, ja sitä voi käyttää jokainen professorin tehtävään kerran nimitetty.


title: Yleisurheilun sisäratojen Euroopan-mestaruuskilpailut 1981

text: Kahdennettoista yleisurheilun sisäratojen Euroopan-mestaruuskilpailut pidettiin vuonna 1981 Grenoblessa, Ranskassa. Grenoble oli isännöinyt kisoja jo kerran aikaisemmin vuonna 1972.


title: Hilpeys ja ennakkoluulo

text: Hilpeys ja ennakkoluulo () on Jane Austenin romaaniin Ylpeys ja ennakkoluulo perustuva Bollywood-tyylinen elokuva. Elokuva julkaistiin vuonna 2004.


title: Hilpeys ja ennakkoluulo

text: Intialaisperheen äidillä "Rouva Bakshilla" on tavoitteena naittaa kaikki neljä tytärtään rikkaille miehille. Kun komea ja rikas intialainen, Amerikassa asuva "Balraj" saapuu sisarensa ja parhaan ystävänsä "William Darcyn" kanssa Intiaan, huomaa äiti tilaisuutensa tulleen ja hän ryhtyy häikäilemättä naittamaan vanhinta tytärtään "Jayaa" Balraj'lle. Tämän lisäksi äidin mielestä toiseksi vanhin "Lalita" taas sopisi loistavasti rikkaalle amerikkalaiselle herra Darcylle.


title: Hilpeys ja ennakkoluulo

text: Pian kuvioihin ilmestyy Darcyn vanha ystävä "Johnny Wickham", johon sekä Lalita että hänen siskonsa "Lakhi" ihastuvat. Wickhamin kierot jutut saavat Lalitan vain inhoamaan Darcya enemmän. Kun Lakhi karkaa Wickhamin kanssa, Lalita huomaa pitävänsä Darcysta.


title: Luettelo Metallican demoista

text: Luettelo Metallican demoista sisältää tietoa thrash metal -yhtye Metallican nauhoittamista demoista. Jotkut demonauhoista ovat olleet erittäin merkittäviä yhtyeen uran kannalta ja ovat nykyään keräilyharvinaisuuksia.


title: Luettelo Metallican demoista

text:
Vuoden 1982 demoa ei ole koskaan virallisesti julkaistu, mutta koko demonauha ja sen osia on liikkunut metallimusiikin harrastajien keskuudessa. Demolla on kaksi alkuperäistä Metallica-kappaletta, "Hit the Lights" ja "Jump in the Fire" sekä kuusi cover-kappaletta. Coverit ovat Sweet Savagen, Savagen sekä neljä Diamond Head -kappaletta. "Hit The Lights" ja "Jump In The Fire" julkaistiin myöhemmin "No Life 'til Leather" -demolla ja lopulta niistä tehtiin uudet versiot Metallican esikoisalbumille "Kill 'Em All". Suurin osa cover-kappaleista julkaistiin uudestaan 1990-luvulla albumilla "Garage Inc.". Demolla ei ole virallista nimeä, joten se tunnetaan "Ron McGovneyn autotallidemona" sen äänityspaikan mukaan. Demo valmistui 14. maaliskuuta 1982.
"Power Metal" äänitettiin huhtikuussa 1982. Vaikka demoa ei ole koskaan virallisesti julkaistu, se on kiertänyt bootleginä nimellä Power Metal, Ron McGovneyn tahattomasti keksimän nimen mukaan. Aiemmin samana keväänä Ron McGovney oli painattanut Metallicalle käyntikortteja, joissa oli teksti "Power Metal" Metallica-logon alapuolella.


title: Luettelo Metallican demoista

text:
Demo sisälsi ensimmäisen Dave Mustainen kirjoittaman kappaleen "The Mechanix" ja kappaleen "Motorbreath", jonka kirjoitti yksin James Hetfield.
"No Life 'til Leather" on Metallican kenties laajimmalle levinnyt ja tunnetuin demo. Dave Mustaine soittaa demolla soolokitaraosuudet ja nauhoite sisältää varhaiset versiot Metallican esikoisalbumilla "Kill 'Em All" julkaistuista kappaleista.


title: Luettelo Metallican demoista

text: Alkuperäinen demo on julkaistu epävirallisesti uudelleen kahdesti. Ensimmäisellä kerralla kauppoihin asti ehtinyt julkaisu oli nimeltään "Metallica—Bay Area Thrashers" ja sen väitettiin oleva varhainen Metallica-livebootleg. Nauhoitteeseen oli kuitenkin lisätty yleisön ääniä muista lähteistä, muun muassa vasta vuonna 1987 julkaistusta "Cliff 'em All" -videosta. Metallica sai vihiä laittomista kopioista ja ne vedettiin myynnistä. Sama tekaistu bootleg julkaistiin toisen kerran nimellä "Metallica—In the Beginning... Live".


title: Luettelo Metallican demoista

text:
Kappaleiden sävellykset muistuttavat hyvin paljon lopullisia "Kill 'Em All" -versioita. Ainoastaan "The Mechanix" muutettiin albumijulkaisua varten täysin ja sille annettiin nimi "The Four Horsemen". Kappaleen "Jump in the Fire" sävellys oli albumiversiolla sama, mutta sanoitukset kirjoitettiin uusiksi.
"Metal up Your Ass" on Metallican ehkä kuuluisin livedemo, joka nauhoitettiin 29. marraskuuta 1982 Old Waldorfissa San Franciscossa. Kyseisessä konsertissa Metallican lämmittelijänä oli Exodus, jossa soitti tuolloin Kirk Hammett. Metallica soitti kaikki yhtyeen yhdeksän siihen mennessä sävellettyä kappaletta, mukaan lukien "No Life 'Til Leather" -demon kappaleet sekä kaksi uutta kappaletta. Nämä kaksi uutta kappaletta julkaistiin studioversioina "Megaforce"-demolla.


title: Luettelo Metallican demoista

text:
Metallica soitti samana iltana myös kaksi Diamond Head -coveria, "Am I Evil?" ja "The Prince", joista jälkimmäinen jäi kuitenkin taltioimatta nauhan loputtua kesken. Sekä nimeä "Metal up Your Ass" että sen kansitaidetta oli määrä käyttää Metallican esikoisalbumilla, mutta levy-yhtiön neuvosta ja jakelijoiden painostuksesta nimi vaihdettiin muotoon "Kill 'Em All".
"Horsemen of the Apocalypse" on vuoden 1983 alussa nauhoitettu demo. Se sisälsi kaksi uutta kappaletta ja "Metal Up Your Ass" -demolta pois jääneen kappaleen "The Prince" liveversion. Uudet kappaleet päätyivät esikoisalbumin sijaan Metallican toiselle studioalbumille "Ride the Lightning". Sekä "Fight Fire with Fire" että "Ride the Lightning" nauhoitettiin myöhemmin uudelleen Cliff Burtonin ehdotuksin paranneltuina "Ride the Lightning" -demolle.


title: Luettelo Metallican demoista

text:
"Horsemen of the Apocalypse" -demoa on pidetty bootleginä, koska sitä ei ole mainittu missään lähteessä virallisena demona, vaikkakin kappaleet ovat autenttisia demoversioita.
"Megaforce" nauhoitettiin vuonna 1983 ja se on ensimmäinen Cliff Burtonin kanssa tehty Metallica-nauhoite sekä viimeinen, jolla soitti Dave Mustaine. Demon tarkoitus oli esitellä Cliff Burton levy-yhtiöille ja sen ansiosta Metallica teki sopimuksen Megaforce Recordsin kanssa. Demoa soitettiin myös KUSF FM -radioasemalla San Franciscossa. Se sisälsi kaksi uutta ennen julkaisematonta kappaletta. Demo kiersi metallimusiikkipiireissä monella nimellä, joista tunnetuimmat ovat "Megaforce Demo", "KUSF Demo" ja "The Whiplash/No Remorse Demo".
Metallica nauhoitti toista studioalbumiaan varten toisen demon 9. lokakuuta 1983 ja se sisälsi kappaleet, jotka eivät mahtuneet yhtyeen esikoisalbumille "Kill 'Em All".


title: Luettelo Metallican demoista

text: Kaksi kappaletta, "Fight Fire with Fire" ja "Ride the Lightning" oli julkaistu aiemmin "Horsemen of the Apocalypse" -demolla, mutta kappaleet muuttuivat näiden kahden demon välisenä aikana merkittävästi Cliff Burtonin sävellystyön myötä. Sekä "Ride the Lightning" että "When Hell Freezes Over" (joka myöhemmin nimettiin kappaleeksi "The Call of Ktulu") olivat osittain Dave Mustainen säveltämiä.


title: Luettelo Metallican demoista

text:
Vuonna 2005 useita muita "Ride the Lightningin" aikaisia demonauhoitteita ilmestyi osana erinäisiä bootleg-tallenteita, vaikka ainoastaan yksi demo nimeltään "Trapped Under Ice" seitsemästä eri nauhoitteesta on mainittu viralliseksi "Ride the Lightning" -demoksi.
"Master of Puppets" -demo nauhoitettiin 14. heinäkuuta 1985 ja se oli käytännössä tallenne yhtyeen harjoituksista, eikä virallinen demo. Nauhoite julkaistiin siitä huolimatta ja se sisälsi viiden kappaleen raakaversiot, joita työstettiin edelleen Metallican todellista läpimurtoalbumia "Master of Puppets" varten.
Metallica nauhoitti demon "...And Justice for All" -albumia varten vuonna 1988. Se sisältää lyhennetyt versiot kaikista studioalbumin kappaleista.


title: Luettelo Metallican demoista

text:
Kappaleen "Blackened" kitaraintro on tallennettu oikein päin, kun taas albumille päätyneessä versiossa kitaraintro on tallennettu takaperin. "The Frayed Ends of Sanity"-demo on instrumentaaliversio. Kappaleesta "Eye of the Beholder" on olemassa kaksi demoversiota, jotka ovat saman sävellyksen hieman erimittaiset versiot. Useimmilla demon kopioilla ei ole kuitenkaan kuin toinen näistä versioista.
Metallica nauhoitti yhdeksännen studioalbuminsa, "Death Magneticin", demot vuosina 2007 ja 2008. Demot julkaistiin bonuslevynä nimellä "Demo Magnetic" osana "Death Magneticin" keräilyversiota. Demon kappaleiden nimet ovat täysin erilaiset kuin studioalbumin raitojen nimet, mutta niiden sävellykset ja järjestys ovat samat. Metallican kaikki jäsenet osallistuivat sävellystyöhön ja James Hetfield teki kaikkien kappaleiden sanoitukset.


title: Eugen von Knilling

text: Eugen Ritter von Knilling (1. elokuuta 1856 München – 20. lokakuuta 1927 München) oli saksalainen poliitikko ("Bayerische Volkpartei", BVP) ja Baijerin pääministeri 1922–1924.


title: Eugen von Knilling

text: Knilling opiskeli lakia kotikaupungissaan Münchenissä. Vuosina 1912–1918 hän toimi opetusministerinä Baijerin kuningaskunnan hallituksessa. Weimarin tasavallan alkuaikoina hän oli Baijerin parlamentin jäsen. Hänestä tuli osavaltion pääministeri vuonna 1922.


title: Eugen von Knilling

text: Baijerissa elettiin tuolloin myrskyisiä aikoja. Kommunistit ajoivat osavaltion liittymistä mukaan maailmanvallankumoukseen, äärioikeisto halusi kaapata vallan itselleen, monarkistit ajoivat kuningashuoneen palauttamista ja itävaltalaismieliset halusivat liittää osavaltion Saksan sijasta Itävaltaan. Levottomuudet, väkivaltaisuudet ja poliittiset attentaatit saivat Knillingin julistamaan poikkeustilan ja nimittämään Gustav Ritter von Kahrin valtionkomissaariksi diktaattorin valtaoikeuksin. Kahr perusti kolmihenkisen osavaltiohallinnon, niin sanotun Baijerin triumviraatin.


title: Eugen von Knilling

text: Adolf Hitlerin johtama kansallissosialistinen puolue yritti kaapata vallan 1923. Hitlerin apuri Rudolf Hess piti Knillingiä vankina vähän aikaa tämän niin sanotun oluttupavallankaappauksen aikana. Natsien yritys kukistettiin, ja puolueen johto tuomittiin vankilaan. Knilling oli kuitenkin uupunut politiikkaan ja erosi pääministerin tehtävistä vuonna 1924.


title: Kinks Kinkdom

text: Kinks Kinkdom on brittiläisen The Kinks -yhtyeen marraskuussa 1965 Yhdysvalloissa julkaistu albumi. Julkaisu tapahtui samoihin aikoihin, kun "The Kink Kontroversy" ilmestyi Euroopassa.


title: Kinks Kinkdom

text: A-puoli


title: Kinks Kinkdom

text: B-puoli


title: Georgiansalmi

text: Georgiansalmi (, "Georgia Strait" tai aiemmin "Gulf of Georgia") on salmi Vancouverinsaaren itärannan keskiosan ja Brittiläisen Kolumbian Tyynenmeren-rannikon välissä. Se on osa suojaista sisämeriväylää Seattlen ja Skagwayn välillä.


title: Georgiansalmi

text: Salmi on noin 222 (240) kilometriä pitkä, ja sen leveys keskimäärin 28 (18,5–55) kilometriä. Salmen pohjoisosassa sijaitsee Discovery Islandsin saaristo ja eteläosassa Gulf Islandsin sekä San Juan Islandsin saaristot. Georgiansalmen keskimääräinen syvyys on 156 metriä ja suurin syvyys 420 metriä. Se on pinta-alaltaan noin 6 800 neliökilometrin suuruinen.


title: Georgiansalmi

text: Salmen mantereenpuoleiselle rannalle johtaa monia jokiuomia, joista tunnetuin on Fraserjoki, josta saapuu noin 80 prosenttia salmeen tulevasta makeasta vedestä. Joen virtaus tukee osaltaan salmen pääsääntöisesti vastapäivään suuntautunutta, nimellä Gulf kutsuttua liikettä.


title: Georgiansalmi

text:
Salmi muodostaa osan kahden vuorijonon välistä allasta, jota etelää kohti kulkeneet jäätiköt syvensivät jääkauden aikana. The Strait of Georgia is the Rannikon alkuperisasukkaat (rannikon salish-intiaanit) ovat asuneet salmen seuduilla jo 5 000–10 000 vuoden ajan. Vuonna 1791 kaksi espanjalaista Francisco de Elizan komennossa ollutta alusta tutki sen rannikkoa. Vuonna 1592 vuorossa oli kapteeni George Vancouver, joka nimesi sen kuningas Yrjö III:n mukaan Georgianlahdeksi (Gulf of Georgia). Nimi korjattiin Georgiansalmeksi vuonna 1865.
Brittiläisen Kolumbian (BC) väestö on keskittynyt Georgiansalmen ympäristölle, suurimpana asutuskeskittymänään Vancouverin metropolialue. Salmen rannalla toimii useita ympärivuotisesti toimivia syväsatamia: Burrardjoen suulla, Fraserjoen suistossa, Roberts Bankissä, Vancouverin saaren itärannikolla, Howe Soundissa ja Powelljoella. Näihin johtaa yleensä rautatie, ja niiden lähellä on metsäteollisuuden ja muun valmistavan teollisuuden tuotantolaitoksia. Salmen yli kulkee useita autolauttareittejä. Salmi on tyynenmerenlohien kalastuksen keskus. Kesäisin salmi on suosittua virkistysmatkailun aluetta.


title: Rautaportti

text: Rautaportti (, , , ) on Tonavan muodostama puhkaisulaakso Serbian ja Romanian rajalla. Rautaportilla voidaan tarkoittaa joko koko 134 kilometriä pitkää kanjonialuetta tai aivan Orşovan kaupungin lähellä olevaa viimeistä solaa, jossa on nykyään vesivoimala.


title: Rautaportti

text: Rautaportti erottaa Karpaattien eteläisimmät rinteet Balkanvuorten koillisosasta. Rautaportin kohdalla sijaitsee Romaniassa Rautaportin luonnonpuisto ja Serbiassa Đerdapin kansallispuisto.


title: Museum of Broadcast Communications

text: Museum of Broadcast Communications on Chicagossa, Illinoisin osavaltiossa Yhdysvalloissa sijaitseva museo, joka pyrkii keräämään, säilyttämään ja esittämään sekä historiallista että tämänhetkistä radio- ja televisio-ohjelmistoa. Museo avattiin 1987, ja alkuvaiheessa se toimi Chicagon South Loopin alueella, josta se vuonna 1992 siirtyi Chicagon kulttuurikeskuksen tiloihin. Nykyiset tilansa museo sai 2003 ja parhaillaan se valmistelee muuttoa uusin 5 800 neliömetrin tiloihin. Museon toimintoihin kuuluu muun muassa näyttelyiden järjestäminen, kansallisen Radio Hall of Famen isännöinti ja julkaisutoiminta.


title: Power Rangers Operation Overdrive

text: Power Rangers Operation Overdrive on yhdysvaltalainen 32-osainen lasten televisiosarja, joka oli samalla 15. Power Rangers -tuotantokausi. Operation Overdrive käytti japanilaisen 30. Super Sentai -sarjan GoGo Sentai Boukengerin lavaste-, asu- ja kuvamateriaalia. Sarja esitettiin Yhdysvalloissa 26. helmikuuta 2007 – 12. marraskuuta 2007. Se on esitetty myös Suomessa Jetix-kanavalla. Sarjan tuotti Disney yhdessä Toei Companyn kanssa.


title: Power Rangers Operation Overdrive

text: Toisin kuin aiemmissa Power Rangers -sarjoissa, "Operation Overdrivessa" rangerit tutkivat, toimivat ja taistelivat vihollisiaan vastaan useissa eri maissa ympäri maailmaa eivätkä pelkästään keskittyneet omaan kotikaupunkiinsa San Angelesiin. Matkoillaan rangerit kävivät Atlantiksella, Atlantin ja Tyynenmeren saarilla, Saint Lucialla, Istanbulissa, Lontoossa, Portugalissa, Indonesiassa, Norjassa, Meksikossa, Egyptissä, Floridassa, Kreikassa ja Japanissa. He kävivät taistelemassa vihollisiaan vastaan myös Rotumalla, Australiassa, Brasiliassa ja Stonehengellä.


title: Power Rangers Operation Overdrive

text: Viisi rohkeaa, seikkailuhenkistä ja kamppailulajeja taitavaa nuorta aikuista valitaan etsimään viittä myyttisestä Corona Aurora -kruunusta vietyä jalokiveä ennen niiden päätymistä pahojen veljesten Moltorin ja Fluriousin käsiin, jotka Corona Auroran vartija oli onnistunut kauan sitten karkottamaan. Miljardööri ja seikkailija Andrew Hartfordin löydettyä kruunun veljekset pääsivät jälleen vapaaksi ja lähtivät uudestaan jahtaamaan kruunua ja sen jalokiviä. Sen seurauksena Andrew Hartford valitsi joukon lahjakkaita nuoria Power Rangereiksi ja muunsi heidän DNA:taan tehden heistä fyysisesti vahvempia. Moltorin ja Fluriousin oli tarkoitus ensin työskennellä yhdessä, mutta pian heistä kuitenkin tuli kilpailijoita keskenään. Moltor onnistui saamaan "Corona Auroran" itselleen, mutta ilman sen jalokiviä kruunu ei pystynyt antamaan hänelle voimia. Myöhemmin pahat ninjasoturit Kamdor ja Miratrix liittyivät etsimään jalokiviä kuten myös kissamaiset 'Fearcatit'. Vähän sen jälkeen rangereiden ryhmään liittyi kuudes jäsen Tyzonn, joka oli kotoisin toisesta aurinkokunnasta Mercuria-planeetalta.


title: Power Rangers Operation Overdrive

text: Tehtävien suorittamista helpottamaan rangerit saivat käyttöönsä futuristisia laitteita ja teknologiaa. Power Rangerit saivat sarjan edetessä käyttöönsä monimutkaisempia laitteita ja voimia samalla kun viholliset tulivat pahemmiksi. Rangerit käyttivät geenimuuntelulla saamiaan yli-inhimillisiä kykyjä vain harvoin. Sarjan juoneen yhdistettiin myös muinaisia legendoja kuten Thorin vasara, Atlantis ja Poseidon, joka mainittiin sen roomalaisella nimellä "Neptunus".


title: Power Rangers Operation Overdrive

text:
Aiempien kausien Power Rangerit: Kun Thrax voitti Overdrive Rangerit ja heidän yhteytensä morphiointihilaan katkesi jäivät jalokivet ilman suojelua. Sen seurauksena Sentinel Knight kokosi viisi aiemmilta tuotantokausilta tuttua Power Rangeria yhteen suojelemaan jalokiviä ja pysäyttämään Thraxin ja hänen kokoamansa pahan liittouman. Rangerit olivat:
"Power Rangers Operation Overdrivessa rangereiden on taisteltava neljää kilpailevaa vihollisryhmittymää vastaan ja estettävä heitä saamasta Corona Auroran jalokiviä itselleen."


title: Power Rangers Operation Overdrive

text: Rangerit ja heidän vihollisensa matkustivat eri puolilla maailmaa etsimässä Corona Auroran jalokiviä. Tutkimusmatkoillaan he törmäsivät muinaisesineisiin, jotka toimivat johtolankoina kadonneiden jalokivien löytämisessä. Kruunun viisi jalokiveä oli piilotettu ympäri maailmaa eri muodoissa. Corona Auroran lähellä ne muuttuivat alkuperäisiin timantteja muistuttaviin olomuotoihinsa.


title: Power Rangers Operation Overdrive

text: Kuten kaikissa aiemmissakin Power Rangers -sarjoissa, myös Operation Overdrivessa jokainen ranger sai kauden alussa oman henkilökohtaisen zordinsa, joka toimi myös isomman Megazordin osana. "Power Rangers Operation Overdrivessa" zordeja kutsuttiin DriveMax zordeiksi ja ne koostuivat tutkimus-, rakennus-, purkamis- ja hälytysajoneuvoista. Monet sarjan kuluessa tulleet zordit muistuttivat periaatteeltaan "Power Rangers Dino Thunderin" ja "Power Rangers Wild Forcen" apuzordeja, koska ne korvasivat Megazordissa vain käden. Sonic Streaker oli kuitenkin poikkeus.


title: One for the Road

text: One for the Road on The Kinksin kesällä 1980 julkaistu kahden vinyylin livealbumi, joka äänitettiin kuudessa konsertissa Yhdysvalloissa. Samoista konserteista koostettiin myös tunnin mittainen 13 kappaletta sisältävä videofilmi.


title: One for the Road

text:
A-puoli
B-puoli
A-puoli
B-puoli


title: Thea Gill

text: Thea Louise Gill (s. 5. huhtikuuta 1970 Vancouver, Brittiläinen Kolumbia, Kanada) on kanadalainen näyttelijä, joka tunnetaan parhaiten roolistaan Lindsay Petersonina Showtime-televisiokanavan televisiosarjasta "Älä kerro äidille 2".


title: Thea Gill

text: Lapsena Gill asui Vancouverissa, jossa hän kävi tyttöjen yksityiskoulua kahdentoista vuoden ajan. Sen jälkeen hän aloitti opiskelut Yorkin yliopistossa Torontossa. Gill valmistui sieltä kohtuullisin arvosanoin vuonna 1992, ja tapasi opiskeluaikanaan myös tulevan puolisonsa, teatteriohjaaja Brian Richmondin..


title: Thea Gill

text: Yorkin yliopistosta valmistumisensa jälkeen Gill asui Torontossa ja teki töitä teatterissa, televisiosarjojen vierasrooleissa, mainoksissa ja muutamissa elokuvarooleissa.


title: Thea Gill

text: Ensimmäistä kertaa Gill sai kuuluisuutta, kun hän vuonna 2000 meni koe-esiintymään Lindsay Petersonin roolia varten televisiosarjassa "Älä kerro äidille 2", jota näyttelemään hänet myös valittiin. Gill säilytti roolinsa sarjan viiden tuotantokauden ajan. Vuonna 2001 Gill muutti Torontosta Victoriaan, koska hänen miehensä työskenteli Victorian yliopistossa. Gill jakoi aikansa Toronton, jossa televisiosarjaa "Älä kerro äidille 2" kuvattiin, ja Victorian välille vuoteen 2005 saakka, jolloin televisiosarjan "Älä kerro äidille 2" tuotanto lopetettiin.


title: Thea Gill

text: Kun "Älä kerro äidille 2" lopetettiin, Gill oli työskennellyt monissa teatteri-, televisio- ja elokuvarooleissa. Vuonna 2006 hän sai roolin yhdysvaltalaisen televisioverkon here! televisiosarjasta "Dante's Cove", josta hän sai "erikoisvierasroolin" roolihahmona Diana Childs. Vuoden 2007 heinäkuun haastattelussa Gill sanoi, että hän ei ollut vakuuttunut siitä, että Vancouverin "elokuvaskene" olisi hänelle sopiva, joten hän oli päättänyt muuttaa Los Angelesiin vuodeksi koittaakseen löytää pitkäaikaisempia ja paremmin hänelle sopivia rooleja.


title: Thea Gill

text: Gill on näyttelijäuransa lisäksi lahjakas jazzlaulaja ja on työskennellyt Midsummer Loungen näytöksessä Välimeren ja Karibianmeren risteilijällä M.S. Carousel. Gill teki myös kolmen yön soololaulunäytelmän jazzklubissa Torontossa vuonna 2002. Vuonna 2005 Gill näytteli Richard Bellin elokuvassa "Eighteen" viettelevää toisen maailmansodan aikaista yökerhon laulajaa, jossa Gill teki myös ensimmäisen lauluesityksensä elokuvassa. Gillin laulama laulu, "In a Heartbeat", jonka oli kirjoittanut maineikas Bramwell Tovey, oli ehdolla Genie-palkinnon saajaksi.


title: Thea Gill

text: Gill on naimisissa Brian Richmondin kanssa ja hänellä on kaksi lapsipuolta sekä kaksi lapsenlapsipuolta.


title: Thea Gill

text: Hän on haastatteluissa antanut lausuntoja, joiden mukaan hän olisi seksuaaliselta suuntautumiseltaan biseksuaali.


title: Thea Gill

text: Vuonna 2003 Gill sai Golden Sheaf -palkinnon roolistaan televisiosarjassa Bliss ja The National Leadership -palkinnon National Gay and Lesbian Task Force -järjestöltä. Vuonna 2005 Gill sai Leo-palkinnon tekemästään työstä televisiosarjan "The Collector" jaksossa.


title: World Open (snookerturnaus)

text: World Open, aikaisemmin myös järjestetty pitkään nimellä Grand Prix, on maailmanmestaruuskisojen ja "UK Championship"-turnauksen jälkeen kolmanneksi suurin, ja perinteinen, snookerin ranking-turnaus. Se on käyty vuosittain vuodesta 1982 lähtien, jolloin sen nimi oli "Professional Players Tournament", eikä sillä ollut sponsoria. "Grand Prix"-nimitys tuli käyttöön vuonna 1984, jolloin tapahtumaa sponsoroi tupakkamerkki "Rothmans". Vuosina 2001-2003 turnaus järjestettiin nimellä "LG Cup". Vuosina 2006-2008 alkaen pääsponsorina toimi kellovalmistaja "Royal London Watches", ja aikaisemmin sponsoreina ovat toimineet "Totesport" sekä "Škoda" 1990-luvulla. Tapahtuma luotiin alun perin, koska ranking-turnausten määrää haluttiin kasvattaa.


title: World Open (snookerturnaus)

text: Vuosien mittaan turnauksen palkintorahat ovat kasvaneet huimasti, koska ensimmäisessä turnauksessa voittaja sai palkintorahaa £5 000, kun huippuvuosina voittaja sai £82 500. Viimeisin palkintosumma oli £75 000.


title: World Open (snookerturnaus)

text: Perinteinen turnaus koki muutoksia mentäessä kaudelle 2010/2011, sillä ensinnäkin nimeksi muutettiin "World Open" . Formaatti on muuttunut myös siten, että edellisen kierroksen selvittäneiden pelaajien vastustajat arvotaan sen sijaan, että kaavio muodostuisi ranking-sijoituksen mukaisesti. Turnaus on myös nykyään avoin eli amatööripelaajillakin on mahdollisuus osallistua karsintoihin.


title: World Open (snookerturnaus)

text: Vuonna 1982 turnaus pelattiin ensimmäisen kerran, jolloin nuori Jimmy White eteni finaaliin, jossa pidemmän korren veti kuitenkin 1970-luvun valtias Ray Reardon. Tämä jäi historiaan "Dracula" Reardonin viimeisenä suurturnausvoittona. Tämän jälkeen pelipöytiä hallitsi Steve Davis.


title: World Open (snookerturnaus)

text: Vuonna 1986 finaalissa pelasi kaikkien aikojen vanhin finalisti Rex Williams, joka hävisi tämän kuitenkin Jimmy Whitelle.


title: World Open (snookerturnaus)

text: Vuonna 1999 Ronnie O'Sullivan teki turnauksen historian ensimmäisen "maksimibreikin" ensimmäisen kierroksen ottelussaan Graeme Dottia vastaan.


title: World Open (snookerturnaus)

text: Vuonna 2001 O'Sullivan teki turnauksen historian toisen "maksimibreikin" toisen kierroksen ottelussaan Drew Henryä vastaan.


title: World Open (snookerturnaus)

text: Vuonna 2002 Chris Small saavutti ensimmäisen ja ainoan ranking-turnausvoittonsa.


title: World Open (snookerturnaus)

text: Vuosina 2003 ja 2004 John Higgins teki O'Sullivanin tapaan turnaushistorian kaksi peräkkäistä "maksimibreikkiä". Nämä olivat turnauksen historian kolmas ja neljäs lajiaan. Ensimmäinen "maksimi" tuli finaaliottelussa Mark Williamsia vastaan, ja jälkimmäinen seuraavan vuoden karsintavaiheessa Ricky Waldenia vastaan.


title: World Open (snookerturnaus)

text: Vuoden 2005 finaalissa John Higgins teki neljään peräkkäiseen erään yli sadan pisteen lyöntisarjan ja teki 494 pistettä siten, että vastustaja O'Sullivan ei saavuttanut pistettäkään. Finaali päättyi murskalukemin 9-2 .


title: World Open (snookerturnaus)

text: Vuonna 2006 nuori Jamie Cope teki turnauksen historian viidennen "maksimibreikin" ottelussaan Michael Holtia. Saman turnauksen finaalissa oli vastakkain kaksi ranking-turnauksen finaalin ensikertalaista, joista toinen oli Cope. Voittajaksi selvytyi kuitenkin Ronnie O'Sullivanin matkallaan pudottanut Neil Robertson. Vuosina 2006 ja 2007 turnaus aloitettiin poikkeuksellisesti alkulohkomuotoisena.


title: World Open (snookerturnaus)

text: Vuonna 2007 Tom Ford teki historian kuudennen "maksimibreikin" ottelussaan mestari Davisia vastaan .


title: World Open (snookerturnaus)

text: Vuonna 2009 Neil Robertson voitti tämän turnauksen jo toistamiseen urallaan .


title: World Open (snookerturnaus)

text: Vuonna 2010 Ronnie O'Sullivan teki ennätyksellisen 10. "maksimibreikin" uusitussa "World Open"-turnauksessa, jonka voittajaksi selviytyi juuri "The Rocketin" finaalissa kaatanut Neil Robertson, joka osallistui kuudennen kerran ranking-turnauksen finaaliin ja saavutti myös kuudennen voittonsa. Turnausmuoto koki myös uudistuksen nopeampien ja lyhyempien pelien muodossa.


title: World Open (snookerturnaus)

text: Steve Davis voitti 1980-luvulla turnauksen peräti kolme kertaa, ja oli neljä kertaa finaalissa. Parempaan on yltänyt vain Stephen Hendry, joka voitti ensimmäisen kerran vuonna 1987 ja tämän jälkeen 1990-luvulla kolmesti, sekä turnauksen historian menestynein pelaaja John Higgins neljällä voitolla ja seitsemällä finaalillaan. Higginsin viimeisin voitto on vuodelta 2008 ja ensimmäinen vuodelta 1994. Myös Mark Williams on menestynyt turnauksessa hyvin, koska hänen saavutuksensa ovat täysin samat kuin Davisin. Higgins ja Williams ovat menestyneet turnauksessa pääasiassa 2000-luvulla.


title: CascaiShopping

text:
Kauppakeskus CascaiShopping sijaitsee Cascaisissa, Lissabonin lähellä. Kauppakeskus avattiin toukokuussa 1991 ja sitä on laajennettu vuonna 2003. Kauppakeskuksen omistaa Sonae Sierra, joka kuuluu portugalilaiseen Sonae monialayhtymään.
CascaisShoppingin kerrospinta-ala on yli 75 000 neliömetriä ja kauppakeskuksessa sijaitsee noin 240 liikettä. Kauppakeskuksessa on muun muassa ravintolamaailma ja Continente-hypermarketketju.


title: CascaiShopping

text: Parhaiten kauppakeskukseen pääsee autolla.


title: Warta

text: Warta (, ) on Oderin sivujoki Puolassa. Se on 808 km pitkä ja Puolan kolmanneksi pisin joki.


title: Koralliahvenet

text: Koralliahvenet (Pomacentridae) on ahvenkalojen heimo, johon kuuluu 335 lajia, jotka jaetaan 28 sukuun. Monet koralliahvenet ovat hyvin värikkäitä, mikä on tehnyt niistä suosittuja meriakvaarion kaloja.


title: Koralliahvenet

text: Useimmat koralliahvenet ovat reviirikaloja, jotka valtaavat pienen alueen koralliriuttaa, missä ne piileksivät, kutevat ja ruokailevat. Koiraat puolustavat reviiriä raivoisasti, ja antavat siellä kasvaa paksun leväpeiton, jonka joukossa kasvaa ruoaksi sopivaa eläinplanktonia.


title: Koralliahvenet

text: Heimoon kuuluvat suvut:


title: Maailmanvallankumous

text: Maailmanvallankumous on marxilainen käsite, jonka mukaan kommunistinen ja/tai sosialistinen työväenluokka kaataa kapitalismin kaikissa maailman valtioissa, joskaan ei välttämättä samanaikaisesti.


title: Maailmanvallankumous

text: Kommunistien propagoima työväenluokka koki suuria uhrimääriä vaatineen ensimmäisen maailmansodan olevan vanhojen valtarakenteiden ylläpitämän kansojen alistamisen huipentuma. 1900-luvun alkupuolella kapitalistisen järjestelmän nähtiin olevan kuin ketju, joka muodostuu kansallisvaltioiden lenkeistä. Yhden lenkin murtuminen tulisi vaikuttamaan muihin lenkkeihin. Lokakuun vallankumous Venäjällä vuonna 1917 käynnistikin vallankumousten ja kapinoiden sarjan. Sosialistit ja kommunistit kävivät kapinaan muun muassa Suomessa, Saksassa, Baijerissa, Unkarissa ja Italiassa. Kommunistien puheissa näiden valtioiden nähtiin liittyvän mukaan maailmanvallankumoukseen.


title: Maailmanvallankumous

text: Myöhemmin maailmanvallankumouksen välttämättömyyttä painottivat varsinkin trotskilaiset kommunistit.


title: Maailmanvallankumous

text: Termi oli yhä laajassa käytössä 1960- ja varsinkin 1970-luvulla.


title: Kauppakeskus Colombo

text: Kauppakeskus Colombo sijaitsee Lissabonissa. Kauppakeskus avattiin syyskuussa 1997. Kauppakeskuksen yksi pääomistajista on Sonae Sierra.


title: Kauppakeskus Colombo

text: Colombon kerrospinta-ala on yli 119 000 neliömetriä ja kauppakeskuksessa sijaitsee noin 420 liikettä. Se on yksi Pyreneiden niemimaan suurimmista kauppakeskuksista. Kauppakeskuksessa on muun muassa yli 60 ravintolaa ja Continente-hypermarketketju.


title: Kauppakeskus Colombo

text: Kauppakeskus on avoinna päivittäin kello 9–24.


title: Kauppakeskus Colombo

text: Kauppakeskukseen pääsee metrolla, bussilla ja autolla.


title: James Maclurcan

text: James Maclurcan (s. 15. maaliskuuta 1985 Sydney) on australialainen näyttelijä ja malli, joka tunnetaan roolistaan Mack Hartfordina televisiosarjassa "Power Rangers Operation Overdrive".


title: James Maclurcan

text: Mallina toiminut Maclurcan aloitti näyttelemisen vuonna 2005 esiintyessään lyhytelokuvassa "Benny: Unseen Hero". Sittemmin hän muun muassa käsikirjoitti muutamia jaksoja australialaiseen sketsisarjaan "The Ronnie Johns Half Hour". Kaksi vuotta myöhemmin Maclurcan sai roolin pitkäaikaisesta Power Rangers -sarjasta, kun hänet valittiin koe-esiintymisensä jälkeen näyttelemään Mack Hartford, joka toimii Punaisena Rangerina televisiosarjassa Power Rangers Operation Overdrive.


title: James Maclurcan

text: Sarjan aikana hän vieraili myös Power Morphiconissa, jossa oli myös sarjan ensimmäistä Punaista Rangeria näytellyt Austin St. John.


title: Suomidiskon kuningas

text: Suomidiskon Kuningas – Livenä Flamingo Clubilla on 18. helmikuuta 2009 sekä CD:lle että DVD:lle ilmestynyt kokoelma taltioidusta Frederikin musiikkiesityksestä Flamingossa. Taustatyttöinä toimivat Krista, Emilia, Fisu ja Satu.


title: Caitlin Murphy

text: Caitlin Murphy (s. 2. elokuuta 1986 Sydney) on australialainen malli ja näyttelijä, joka tunnetaan roolistaan Veronica Robinsonina televisiosarjassa "".


title: Caitlin Murphy

text: Murphy syntyi Sydneyssä vuonna 1986 ja hänellä on yksi vanhempi sisko, joka työskentelee sijaisnäyttelijänä. Murphy harrasti nuorena telinevoimistelua, mutta siirtyi myöhemmin työskentelemään malliksi.


title: Caitlin Murphy

text: Hän asuu Yhdysvalloissa aviomiehensä näyttelijä Alexander Baileyn kanssa.


title: Caitlin Murphy

text: Murphy aloitti näyttelemisen mainosten ja teatterin parissa. Hän näytteli muun muassa Prinsessaa näytelmässä "The Princess and the Pea". Tunnetuksi Murphy nousi televisiosarjan myötä näyteltyään Keltaista Rangeria, Veronica "Ronnie" Robinsonia vuonna 2007. Rooliin hän päätyi koe-esiintymisen myötä lokakuussa 2006.


title: Vanhakylä (Isojoki)

text: Vanhakylä on kylä Isojoen pohjoisosassa. Kylän läpi virtaa etelä–pohjoissuunnassa Isojoki.


title: Vanhakylä (Isojoki)

text: Kylässä on neuvola ja ryhmäperhepäiväkoti, jossa on noin kymmenen hoitopaikkaa ja kaksi hoitajaa. Vanhassakylässä toimivat myös Isojoen toimintakeskus sekä asumispalveluyksikkö Papanmäki. Molemmat ovat Eskoon Sosiaalipalvelujen Kuntayhtymän ylläpitämiä. Vuodesta 1958 toiminut Paavolan kyläkauppa lopetti toimintansa 2017.


title: Vanhakylä (Isojoki)

text: Isojoen nykyistä edellinen kirkko oli alun perin tarkoitus rakentaa Vanhaankylään, mutta Isojoen tuonaikainen mahtimies Luukas Svartti halusi pystyttää kirkon nykyiselle vanhalle hautausmaalle Isojoen nykyisen keskustan kupeeseen.


title: Vanhakylä (Isojoki)

text: Vanhastakylästä on matkaa Isojoen keskustaan 13,4 kilometriä, Kärjenkoskelle kymmenen kilometriä, Villamoon 6,8 kilometriä, Karijoen keskustaan 16,6 kilometriä ja Lapväärtin keskustaan 19 kilometriä.